ဖျော်ဖြေရေးခန်းမဟု ရေးထားသော အခန်းလေးထဲ ရောက်တော့ ဘယ်သူမှ ရှိမနေ..၊ အထဲမှာက ရုပ်ရှင်ခန်းမ အသေးစားလေး တစ်ခုလို ခုံတွေကို အစီအရီချထားသည်၊ တဖက်ထိပ်မှာတော့ တီဗီနှင့်ဗီဒီယို ပြစက်တစ်လုံးကို စင်လေးတစ်ခုပေါ်မှာ တင်ထားသည်၊ တချိန်က အောက်စက်ဟုခေါ်သည့် ဗီဒီယို ကက်ဆက်အခွေ ထည့်ဖွင့်ရသည့် စက်ကို မြင်လိုက်တော့ ကျနော် နည်းနည်း အံ့သြသွားသည်၊ တချိန်ထဲ မှာပဲ ဘယ်လိုမှ အလုပ်မဖြစ်နိုင်တော့မှန်းလည်း သိလိုက်သည်၊ ကျနော်တို့မှာ ပါလာသည်က ဒီဗီဒီ ဓါတ်ပြားချပ် လေး ၂ ချပ်ကိုး...၊\nReka ဟု အမည်ရသည့် ဤဘန်ဂလို အိမ်လေးမှာ ကျနော်တို့ လာတည်းနေစဉ် အတွင်း တစ်ရက်မှာ သားကို ကာတွန်းကား ပြဖို့ ဒီခန်းမလေးကို ရောက်လာခဲ့ခြင်း ဖြစ်သည်၊ ပုံမှန်အားဖြင့် ယခုလို ခရီးထွက်နေ တုန်းမှာ သားကို တီဗီ မကြည့်စေချင်ပါ၊ သို့သော် ဒီနေ့မှာတော့ အခြားကစားနည်းလည်း မရှိတော့သလို သူ့ကို ခဏတဖြုတ် ငြိမ်ငြိမ်သက်သက် နေစေချင်တာကြောင့် နာရီဝက်လောက် ကာတွန်းကား ကြည့်ရမည်ဟု ဆိုကာ အိမ်မှ လိုရမယ်ရ ယူလာသည့် Chuggington ကာတွန်း ဒီဗီဒီလေး ၂ ချပ်ဖြင့် လာခဲ့ကြခြင်း ဖြစ်သည်၊ ယခုတော့ ဖွင့်ဖို့ မဖြစ်နိုင်တော့...၊\nသူ့ ဒီဗီဒီတွေကို ဤစက်ဖြင့် ဖွင့်လို့မရကြောင်း ကျနော်က သားကိုပြောလိုက်သည်၊ သားက နားမလည်...၊ သူကြည့်ချင်သည့် ဒီဗီဒီ တစ်ချပ်ကို ထုတ်ပေးကာ ဖွင့်ပေးဖို့ပဲ အတင်း ပူဆာနေသည်၊ သို့နှင့် သူ့ကို ဗီဒီယို စက်ရှေ့ခေါ်ကာ ဤစက်မှာ ဒီဗီဒီအတွက် မဟုတ်ကြောင်း၊ အခွေထည့်သည့် အပေါက်နှင့် ဒီဗီဒီတို့ အရွယ် အစားလည်း မတူကြောင်း လက်တွေ့လည်း ပြရင်း တတ်နိုင်သလောက် ရှင်းပြလိုက်ရသည်၊ သို့သော် သူ နားမလည်ပါ၊ ဒီမှာ စက်ရှိတာပဲ၊ ဒီစက်နဲ့ ဖွင့်ပေးပါ ဟုပဲ တွင်တွင် ဆိုနေသည်၊ နောက်ဆုံး အာပေါက်မတတ် ရှင်းပြပြီး စက်ဘေးက စင်လေးပေါ်မှာ တင်ထားသည့် ဗီဒီယို ကက်ဆက်ခွေတွေထဲက သူသိသည့် ကာတွန်း ဇတ်ကောင်ပါသည့် တစ်ခွေကိုပဲ ဖွင့်ပေးလိုက်ရ တော့သည်၊ ဖြစ်ချင်တော့ ဗီဒီယို အခွေတွေ အားလုံးက လည်း ဂျာမန်စကားပြောတွေ ထည့်ထားသည့် အခွေတွေဆိုတော့ သားက ဘာမှနားမလည်ဘဲ မကျေမချမ်း နှင့်ပင် ကြည့်နေရ တော့သည်၊ ကျနော်က သားဘေးမှာ အသာဝင်ထိုင်သည့် အခိုက် စကားလုံး လေး တစ်ခု က ခေါင်းထဲမှာ ဝင်ရောက်လာခဲ့သည်၊ ဒစ်ဂျစ်တယ် နေးတစ်ဗ်များ (digital natives)...၊\nအိုင်တီခေတ်နှင့် အတူ တဟုန်ထိုး ဖွံ့ဖြိုးလာသည့် ဒစ်ဂျစ်တယ် နည်းပညာများ အလယ်မှာ မွေးဖွားလာ သည့် ကလေးများကို ယေဘုယျအားဖြင့် ဒစ်ဂျစ်တယ် နေးတစ်ဗ်များဟု ကင်ပွန်းတပ်ကြပါသည်၊ မွေးလာ ကတည်းက ခေတ်မီ ဒစ်ဂျစ်တယ် ပစ္စည်းကိရိယာတို့နှင့် ထိတွေ့ဆက်ဆံ ကြီးပြင်းလာကြသော ဤကလေး များကို အမေရိကန် စာရေးဆရာ Marc Prensky က ဒစ်ဂျစ်တယ် နေးတစ်ဗ်များဟု တီထွင်ခေါ်ဝေါ် သုံးစွဲ ခဲ့သည်၊ ယေဘုယျအားဖြင့် ဤကလေးများ၏ ဥာဏ်ရည်မှာ ထက်မြက်သလို စူးစမ်းလေ့လာမှု အားက လည်း ကောင်းလေ့ရှိသည်၊ ထိုးထွင်းသိမြင် တတ်ကြပြီး သင်လွယ်တတ်လွယ်သော်လည်း အစီအစဉ်တကျ ဖြစ်ချင်မှ ဖြစ်မည်၊ အကြောင်းအရာ တစ်ခုကို ချက်ချင်းကောက်လုပ်တတ်ပေမယ့် ရေရှည်ဆက်လုပ်ဖို့ စိတ်ပါချင်မှလည်း ပါတတ်ကြသည်၊ Social Network လို လူအဖွဲ့အစည်း များကို နှစ်သက်လေ့ရှိပြီး တချိန် ထဲမှာလည်း အလုပ်တွေ လေးငါးခု တပြိုင်တည်း လုပ်နိုင်စွမ်းကြသည်၊ ဥပမာ- တီဗီရှေ့မှာ ထိုင်ကြည့်နေ ရင်း သူငယ်ချင်း ၂ ယောက်နှင့် တပြိုင်နက် ချက်တင် ဝင်နေသည့်အခိုက် ဘေးမှ ဖွင့်ထားသည့် သီချင်း ကိုလည်း ခပ်တိုးတိုး လိုက်ဆိုကာ ဖေ့စ်ဘွတ်ခ်မှာ လျှောက်ကြည့်နေတာမျိုး ဖြစ်သည်၊ ကျနော်တို့ငယ်စဉ်က လောကအပေါ် ရှုမြင်ပုံနှင့် ၄င်းတို့ ရှုမြင်ပုံချင်းက မတူတတ်ကြပါ၊\nကျနော် အသက် ၄ နှစ်ခွဲခန့်က ပထမ ဦးဆုံးအကြိမ် တယ်လီဖုန်း ပြောခွင့်ရခဲ့သည်၊ အဖေက သူ့ညီမဆီကို အလုပ်မှ ဖုန်းဆက်ရင်း ဘေးနားမှာ ရှိနေသော ကျနော့်ကို ခေါ်ကာ အဒေါ်ကို နှုတ်ဆက်ဖို့ ပြောရင်း တယ်လီဖုန်း အမည်းကြီးကို နားမှာ ကပ်ပေးသည်၊ တဖက်မှ အဒေါ်၏ နေကောင်းလား၊ ဘာလုပ်နေလဲ၊ တခုခု ပြောလေ စသော စကားသံများကိုသာ နားထောင်ရင်း ကျနော် ကြက်သေ,သေနေခဲ့တာ ကောင်းစွာ မှတ်မိနေဆဲ ဖြစ်ပါသည်၊ ကျနော်က ၄ နှစ်ခွဲမှာ တယ်လီဖုန်းတစ်လုံးနှင့် အံ့သြမှင်သက်စွာ ကြောင်အ,နေခဲ့ပေမယ့် ယခု သားကတော့ ၃ နှစ် မပြည့်မီကပင် ကျနော် သို့မဟုတ် သူ့အမေနှင့် ဖုန်းထဲမှာ စကားတွေကို အေးအေးလူလူ ပြောတတ်နေခဲ့ပြီ၊ ကျနော့်အသက် ၃ နှစ် အရွယ်တုန်းက ပြေးလွှား ဆော့ကစားရာ ပတ်ဝန်းကျင်မှာ မြင်ခဲ့၊ သင်ခဲ့၊ ကြားခဲ့ရသမျှသည် ယခု သား အသက် ၃ နှစ် အရွယ်မှာ မြင်နေ၊ ကြားနေရတာတွေထက် အဆပေါင်းများစွာ ရိုးစင်း၊ ရှင်းလင်း နေခဲ့လိမ့်မည်လားဟု တခါတရံ ကျနော် တွေးမိသည်၊ ဤခေတ် ကလေးများမှာ မွေးလာကတည်းက ကြုံတွေ့ကြီးပြင်း ရသည့် ဘဝ နေထိုင်မှုပုံစံ life style ကြောင့် ပတ်ဝန်းကျင်အပေါ် ၄င်းတို့၏ သင်ကြားပုံ၊ တုံ့ပြန်ပုံ တို့မှာ လိုက်လျောညီထွေ ရှိစွာဖြင့် ထက်မြက်ပါးလျ လာခဲ့ရခြင်း ဖြစ်မည်ဟုပဲ ကျနော် မှတ်ချက်ချမိပါသည်၊\nတလောဆီက ဆရာမ တစ်ယောက်နှင့် စကားစပ်မိရင်း သူက ပြောပြသည်၊ သူ့သမီးလေးက နံပါတ်ပြား အပေါက်တွေကို လှည့်ပြီး ဆက်ရသော ကျနော်တို့ ငယ်စဉ်က တယ်လီဖုန်း တစ်လုံးကို ပထမဆုံး အကြိမ် မြင်လိုက်တုန်းက ဤအရာဟာ တယ်လီဖုန်းပါ ဟု ရှင်းပြသော်လည်း တော်တော်နှင့် မယုံနိုင်ခဲ့ပါ-တဲ့၊ အခုလို နံပါတ်ခလုတ်တွေ နှိပ်ပြီး ဆက်ရတဲ့ ဖုန်းတွေ မတိုင်ခင်က သက်ဆိုင်ရာ နံပါတ်အပေါက်တွေထဲ လက်ထည့် ပြီး ဒီအဝိုင်း ပြားကို လှည့်,လှည့်ပြီး ဆက်ရကြောင်း ရှင်းပြသော သူ့အမေကို ကလေးမလေးက မျက်လုံး ပေကလပ်ဖြင့် ဇဝေဇဝါ ကြည့်နေခဲ့သည်၊ ယခင်က သုံးခဲ့ကြသော တယ်လီဖုန်းကို မြင်လိုက်စဉ်က ကလေးမလေး၏ နားမလည်မှုမှာ ဗီဒီယိုအခွေ ဖွင့်သည့် အောက်စက်ကို ပထမဦးဆုံးအကြိမ် မြင်သည့် အခိုက် သား၏ နားမလည်ပုံနှင့် တထပ်တည်း ကျပါလိမ့်မည်၊ ယနေ့ သူတို့ရောက်နေသော ဒစ်ဂျစ်တယ်ခေတ်ကို ဘယ်လို အဆင့်ဆင့် တက်လှမ်းလာခဲ့ ရကြောင်း ဒစ်ဂျစ်တယ် နေးတစ်ဗ်လေးများ ချက်ချင်း သဘောမပေါက်နိုင်တာ ကျနော် နားလည်ပါသည်၊\nဒစ်ဂျစ်တယ် နေးတစ်ဗ်တွေ အကြောင်းပြောတော့ သူနှင့် တဆက်ထဲ ယှဉ်တွဲနေသည့် ဒစ်ဂျစ်တယ် အင်မီး ဂရန့်များ (digital immigrants) အကြောင်းလည်း ပြောဖို့ လိုပါလိမ့်မည်၊ ဒီစကားလုံးကိုလည်း အဆိုပါ စာရေးဆရာကပင် ထွင်ခဲ့ခြင်းဖြစ်သည်၊ ဒစ်ဂျစ်တယ် နည်းပညာတွေနှင့် အတူမွေးလာကြသူ လူငယ်တွေက ထိုအရာများကို သက်သောင့်သက်သာ ကိုင်တွယ်သုံးစွဲကြတော့ ကိုယ့်ရပ်ကိုယ့်ရွာမှာ အေးအေးလူလူ နေထိုင် နိုင်ကြသူတွေလို နေးတစ်ဗ်များ (natives) ဟုတင်စားခေါ်သည့် နည်းတူ ထိုနည်းပညာများ နောက် ကို အမောတကောနှင့် အသည်းအသန် လိုက်ပါ သင်ယူနေရသူများကို ကိုယ်မသိသည့် တိုင်းတပါးမှာ ဝင်ဆန့်အောင် ကြိုးစားနေရသည့် ရွှေ့ပြောင်းအခြေချသူများလို အင်မီးဂရန့်များ (immigrants) ဟု တင်စားခေါ်ခြင်းပဲ ဖြစ်ပါသည်၊ ဒစ်ဂျစ်တယ် အင်မီးဂရန့် များသည် တနည်းအားဖြင့်တော့ နည်းပညာ နယ်စပ်မျဉ်းကို ဖြတ်ကျော်သောသူများ ဖြစ်သည်၊ Marc Prensky ကတော့ ဒစ်ဂျစ်တယ် အင်မီးဂရန့်ကို ဒစ်ဂျစ်တယ် နည်းပညာ၏ ပြင်ပမှာ ကြီးပြင်းခဲ့ပြီးမှ တဖန်ပြန်လည် သင်ကြား၊ ဝင်ဆန့်ဖို့ ကြိုးစားသောသူဟု အနက်ဖွင့်ပါသည်၊\nလွန်ခဲ့သော ၃ နှစ်ခန့်က အဖေနှင့်အမေ ကျနော်တို့ဆီကို အလည်လာခိုက် ကွန်ပြူတာဆိုတာနှင့် ပထမဆုံး အကြိမ် ထိတွေ့ခွင့် ရသွားခဲ့ကြသည်၊ ကျနော်က အဖေ့ကို သူဖတ်ချင်သည့် စာများ၊ သိချင်သည့် သတင်းများ ဖတ်နိုင်အောင် အင်တာနက် သုံးပုံသုံးနည်း ရှင်းပြသည်၊ ထို့နောက် သူ့ကို ကွန်ပြူတာရှေ့ ထိုင်ခိုင်းရင်း ဘေးနားမှာ ကျနော်အသာ ရပ်နေခဲ့သည်၊ ကွန်ပြူတာကို ပထမဆုံးအကြိမ် အဖေကိုင်တွယ်ပုံအား ကျနော် အံ့အားသင့်ခဲ့ရသည်၊ သူ သွားချင်သည့် ဝက်ဘ်ဆိုဒ်များကို နှိပ်ရန် အဖေက မောက်စ်ကို နောက်ဖက် အစွန်းလေးမှ အသာကိုင်ကာ တရွေ့ရွေ့နှင့် တွန်းသည်၊ မော်နီတာပေါ်မှာ မြင်နေရသည့် မြား ကလေးက ဝက်ဘ်ဆိုဒ် လိပ်စာ ပေါ်ရောက်သွားပြီး လက်ဖဝါး ပုံသဏ္ဌာန် ပြောင်းသွားတော့မှ မောက်စ်ကို လက်ဝါးနှင့် အုပ်ကိုင်ပြီး လက်ညှိုးဖြင့် နှိပ်ဖို့ ကြိုးစားသည်၊ သို့သော် အဖေ အဲဒီလို မောက်စ်ကို လက်ဝါးနှင့် အုပ်ကိုင်လိုက် ချိန်မှာပဲ မောက်စ်က မဆိုစလောက် နေရာရွေ့သွားပြီး ဖန်သားပြင်ပေါ်မှ မြားလေးကလည်း ဝက်ဘ်ဆိုဒ် လိပ်စာပေါ်မှ ရွေ့သွားတော့သည်၊ ဒါပေမယ့် ဖန်သားပြင်ကို ကြည့်နေရမည့်အစား မောက်စ် ကိုပဲ စိုက်ကြည့်နေခဲ့သည့် အဖေက ဒါကိုမမြင်...၊ မော်နီတာကို ခေါင်းမော့ကြည့်လိုက်တော့မှ ဘာမှ ပြောင်းလဲပုံ မရတာကို နားမလည်နိုင်ဘဲ 'သားရေ.. ငါနှိပ်တာ မပွင့်ပါလားကွ' ဟု ကျနော့်ကို လှမ်း ပြောရှာသည်၊ ၃ နှစ်ခွဲအရွယ် ကျနော့်သားကလေးကို ပထမဆုံး အကြိမ် ကွန်ပြူတာမှာ ဂိမ်းလေးတစ်ခု ပေးဆော့စဉ်က သူ့လက်ထက် ၃ ဆလောက် ပိုကြီးသည့် မောက်စ်ကို အုပ်ကိုင်ရင်း မောက်စ်ဘယ်လို သုံးရ သလဲဟု ၁ မိနစ်အတွင်းမှာပင် သဘောပေါက် သွားခဲ့တာ ဖြတ်ကနဲ အမှတ်ရလိုက်မိသည်၊ အဖိုးနှင့်သူ့မြေး တို့၏ မောက်စ်ကို ရင်းနှီးကျွမ်းဝင်ပုံက ဒစ်ဂျစ်တယ်ခေတ်၏ တဖက်တချက်မှာ ရှိကြသော မျိုးဆက် ၂ ခု အကြား ကွာဟမှုနှင့် တုံ့ပြန်ပုံကို သတိပြုမိ စေပါသည်၊\nကျနော် မွေးစဉ်က မြန်မာနိုင်ငံမှာ ရုပ်မြင်သံကြားစက် မရှိသေးပါ၊ ကျနော့်အသက် ၅ နှစ်ဝန်းကျင်ခန့် ကျမှ အဒေါ်တစ်ယောက်အိမ်မှာ အဖြူအမည်း တီဗီတစ်လုံး ရောက်လာခဲ့သည်၊ ညစဉ် တီဗီကြည့်ချိန်ဆို ကျနော် တို့ အမျိုးတွေသာမက ရပ်ကွက်ထဲမှ အိမ်နီးချင်းတွေပါ ရောက်လာပြီး တရုန်းရုန်းနှင့် ရှိနေတော့သည်၊ တီဗီ တွေ အထိုက်အလျောက် ပိုင်လာကြချိန်မှာ နောက်ထပ် ခေတ်စားလာတာ တစ်ခုက ဗီဒီယိုပြစက် ဖြစ်သည်၊ ဗီဒီယို အခွေဆိုင်မှာ အိမ်ရှိလူကုန် အကြိုက် မြန်မာကား၊ ကုလားကား၊ သိုင်းကား၊ သရဲကား၊ အက်ရှင်ကား စုံအောင်ငှားပြီး ထိုဆိုင်မှပင် ဗီဒီယိုပြစက် အောက်စက်ပါ ငှားကြလေ့ရှိသည်၊ ထို့အပြင် အဆိုပါစက်ကို ကိုင်တွယ်ပြသဖို့ ဆိုင်မှ လူတစ်ယောက်ယောက်ကလည်း လိုက်လာရသည်၊ သို့နှင့် အိမ်သားအားလုံး စား သောက်ပြီးစီးသည့် အချိန်မှစ,ကာ အခွေတွေ တစ်ခုပြီးတစ်ခု တညလုံး ကြည့်ကြတာ ကျနော် မှတ်မိပါသေး သည်၊ ထိုအချိန်က ဗီဒီယိုပြစက် ဆိုသည်မှာ အင်မတန် ခက်ခဲနက်နဲ ရှုပ်ထွေးပြီး အိမ်သားတွေ တစ်ယောက်မှ မကိုင်တတ်သည့်အရာ...၊ ထိုစက်နားကို မည်သည့်ကလေးမျှ မကပ်ရ၊ ဆိုင်မှ လိုက်လာ သည့် တာဝန်ရှိ ပုဂ္ဂိုလ်သည်သာ ညလုံးပေါက် ဖျော်ဖြေမှု၏ တဦးတည်းသော တာဝန်ခံ ဟူ၏၊\nယနေ့မှာတော့ ၅ နှစ်အောက် ကလေးအားလုံးနီးပါး အတွက် ကွန်ပြူတာ၊ တီဗီ၊ ဒီဗီဒီ ပြစက်၊ ဂြိုဟ်တုဖမ်း စက်၊ ဟုမ်းမ် စီးနီးမား စသည့် စက်တွေက ထမင်းစားရေသောက်...၊ ရီမုတ်ကွန်ထရိုးတွေ သုံးလေးခုကို ဘယ်ညာပြောင်း ကိုင်ရင်း ဒစ်ဂျစ်တယ် ရေစီးကြောင်းထဲမှာ သူတို့ လေးတွေ အားလုံး စုန်ချည်ဆန်ချည်..၊ ကျနော်ငယ်စဉ်က ကျေးရွာတွေမှာ ရေဒီယို တစ်လုံးကို တစ်ရွာလုံး လာပြီး ဝိုင်းဖွဲ့နားထောင်ကြသည့် အဖြစ်ကို သိရစဉ်က အထူးအဆန်းပဲဟု အံ့သြနေ ခဲ့ဖူးသည်၊ ယခု ကျနော့်သားနှင့် သူ့သူငယ်ချင်းတွေကို ကျနော်တို့ငယ်စဉ်က ဗီဒီယိုပြစက်ကို ငှားပြီး ပရော်ဖက်ရှင်နယ် အော်ပရေတာ တစ်ယောက်က တညလုံးလာပြ ပေးရသည့် အဖြစ် ကို ပြောပြလျှင်လည်း ကျနော့်ကို အထူးအဆန်းသဖွယ် ဝိုင်းကြည့်ကြမည် ထင်ပါသည်၊ ဒစ်ဂျစ်တယ် နေးတစ်ဗ်များနှင့် ဒစ်ဂျစ်တယ် အင်မီးဂရန့်တို့၏ အကြားက ကွာဟမှုကို သဘောပေါက်လာ သည်နှင့်အမျှ အလုပ်မှာ ကွန်ပြူတာ စနစ်သုံး စက်တွေအကြား စိတ်သောက ရောက်နေကြသည့် သက်ကြီးပိုင်း လုပ်ဖော် ကိုင်ဖက် အချို့ကို ကျနော်ပိုပြီး ကိုယ်ချင်းစာတတ် လာခဲ့ပါသည်၊\nယနေ့ တစထက်တစ ကျယ်ပြန့်လာသော တက်ခ်နိုလိုဂျီ နည်းပညာခေတ်ကို ပင်လယ်ဟု တင်စားခေါ်လျှင် ဒစ်ဂျစ်တယ် ရပ်ဝန်းသည် လှိုင်းလုံးများ ဖြစ်ပါလိမ့်မည်၊ အဆိုပါ ဒစ်ဂျစ်တယ် နည်းပညာ၏ ဖြစ်ထွန်းမှုက အခြေအနေ၊ အချိန်အခါ အလိုက် လှိုင်းကြက်ခွပ် ကလေးတွေ ဖြစ်နိုင်သလို ဆူနာမီလို ဧရာမလှိုင်းလုံးကြီး တွေလည်း ဖြစ်နိုင်သည်၊ ဒစ်ဂျစ်တယ် နေးတစ်ဗ်များက လှိုင်းတွေပေါ်မှာ ငြိမ့်ငြိမ့်လေး လှိုင်းစီးရင်း သက်သောင့်သက်သာနှင့် ၄င်းတို့ခေတ်ကို ဖြတ်သန်းနေကြ လိမ့်မည်၊ ဒစ်ဂျစ်တယ် အင်မီးဂရန့်တွေ အဖို့ တော့ လှိုင်းတွေ ထက်မှာ ခေါင်းဖော်နိုင်ဖို့ ယက်ကန် ကြိုးစားရမှာ သေချာသည်၊ အချို့က လှိုင်းအောက် ရောက်ပြီး ရေတွေ တငုံပြီးတငုံ သောက်နေရတာမျိုး ရှိမည်၊ အချို့လည်း ရေပေါ်ရောက်ပေမယ့် လှိုင်းမူးနေ တာမျိုး ဖြစ်ချင်ဖြစ်မည်၊ မျိုးဆက်ကွာဟမှု generation gap ဆိုသည်က ဖြတ်သန်းရာ ခေတ်အဆက်ဆက် မှာ ရှိခဲ့သည်ချည်း ဖြစ်ပါသည်၊ ယနေ့ခေတ်မှာတော့ တလုံးပြီးတလုံး စဉ်ဆက်မပြတ် တက်လာသော ဒစ်ဂျစ်တယ် လှိုင်းတို့၏ ရိုက်ပုတ်မှု အောက်မှာ မျိုးဆက်ကမ်းပါးတို့ တဝုန်းဝုန်း ပြိုကျပြီး ကွာဟမှုက ပိုပြီး ကြီးလာမည်လား၊ မောက်စ်ပေါ်မှ ဘီးလုံးလေးကို လက်ညှိုးဖြင့် အသာအသာ တို့ထိရင်း ကျနော် တွေးနေမိ ပါသည်...။ ။\n၂၉ မေ၊ ၂၀၁၁\nPosted by ညီလင်းသစ် au 29.5.11\nMore than that ko Nyi\nWe r playing in the field, they r playing in the room\nSo n so...\nအိမ်မှာလဲ သမီးတယောက်ဆိုတော့ ထူးမခြားနား။\nငယ်တုန်းက တီဗွီအစီအစဉ်တွေကို လွမ်းတယ်နော်။\nlittle house(ဒီကားကို သိပ်ကြိုက်တယ်\nဒုသမီး သွားခေါလေးကို မှတ်အမိဆုံး)\ntom & jerry(cartoon)\nရိုင်းးး..သရိုင်းစ်..အိုင်း ဆိုပြီး အားကစားလိုလို\nနောက်တော့ ဆိုကြမယ် ပျော်ကြမယ်..။\nပြောရင်းနဲ့ လွမ်းစရာလေးတွေ ဖြစ်ကုန်ပြီ။\ncharlie's angels ကျန်ခဲ့တယ်..။\nThis particular essay makes me think of what am I. One thing for sure, I try my best not to drown as I am "digital immigrant".\nစဉ်းစားစရာတွေနဲ့ အမှတ်ရစရတွေပေးတဲ့ အေးအေးဆေးဆေး အက်ဆေးလေးပါလား။\nကျွန်မအိုင်ဖုန်း စသုံးလို့ ၃ရက်မြောက်မှာ သားက ဖုန်းမျက်နှာပြင်ကို လက်နဲ့ ပွတ်ကြည့်တယ်။ ကျွန်မလုပ်တဲ့ အတိုင်းပေါ့။ ဘာမှမပြောင်းလဲဘူး။ သူလုပ်လို့မရဘူး ၊ အားမရဘူးဖြစ်ပြီး ဖုန်းကို ဘယ်လက်ဝါးဖြန့်ထားတဲ့ အပေါ်တင် ညာလက်ဝါးနဲ့ ပွတ်တော့တာပဲ ။ ကျွန်မလည်း အူတက်အောင်ရီတာပေါ့။\nတပါတ်ကြာတော့ ကျွန်မမသိအောင် ဖုန်းကိုယူပြီး လက်ညှိုးနဲ့ ထောက်တယ်။ပတ်စ်ဝပ်နဲ့ပိတ်ထားတဲ့ နေရာကို အရင် လက်ညှိုးလေးနဲ့ ဖိဆွဲပြီးဖွင့်တယ် ဂဏန်းတွေကို သုံးလေးခါနှိပ်ပြီး ဘာတွေလုပ်လိုက်လည်းမသိပါဘူး။ အိုင်ဖုန်းကို ကွန်ပြူတာနဲ့ ပြန်တတ်ပြီး ဒေါင်းလုပ်ပြန်လုပ်ရတော့တာပဲ။\nစက်တော်တော်များများကို ကျွန်မတို့ကိုင်နေချိန်မှာ စိတ်မ၀င်စားသလိုနဲ့ အားလုံးမှတ်ထားတယ်။ တီဗွီတွေကနေဖွင့်နည်း သိတာလည်းပါမယ်။ တော်တော်လေး ကလိတတ်တယ်။ ဂိမ်းမ်စင်တာတွေသွားပို့ရင်လည်း ခဏနဲ့ သူ့ဘာသာအားလုံးလုပ်တော့တယ်။ ဒါကတော့ ခလေး သေးသေးလေးတိုင်း ကျွမ်းကျင်နေကြတာကိုတွေ့ရတယ်။\nကောင်းတယ်ဗျာ။ ဖတ်ရင်း ကျွန်တော်တို့ဖြစ်နေတာကို မြင်လာအောင် ပုံဖေါ်ပြနေသလိုပါပဲ။ ကျွန်တော့် အမေနဲ့ အကိုတွေ ကွန်ပြူတာကိုင်ရင် တခုခုပျက်မလားဆိုတဲ့ စိုးရိမ်က သူတို့မှာ အတော်ကြီးကြပေမဲ့ သားကတော့ ပျော်ချင်၊ ဆော့ချင်လို့။ အဲဒီကစပြီး မတူတော့တာ..\nတနေ့ နဲ့ တနေ့ တိုးတက်လာတဲ့နည်းပညာတွေရယ်။\nခေတ်သစ်တစ်ခုရဲ့ မျိုးဆက်သစ်တွေရဲ့အသိဥာဏ်\nကျွန်တော်တော့ လိုက်မမှီလို့ ရောက်တဲ့နေရာ ရပ်နေပလိုက်\nတယ်...မှတ်ထား...:)။ငယ်ငယ်က ဗီဒီယိုရုံမှာ သွားကြည့်\nတော့ ရုံပိုင်ရှင်က ရီမုကွန်ထရိုးနဲ့ အသံအတိုးလျော့လုပ်\nတာကို တအံတသြငေးမောကြည့်ခဲ့ရတာကို သတိရမိသေး\nရဲ့...၊မပေါက်ရေးတဲ့ ကွန်မန့်လေးဖတ်ရတော့ မြင်းလှည်း\nလေးနဲ့ Little house ကိုပြန်သတိရမိတယ်...။ဟုတ်ပါ့\nmy daughter is2years old. We do have land line at home.She was used to cell phone and i phone. During our vacation, we stayed at the hotel and she was very excited when she saw land phone.\nယေဘုယျအားဖြင့် ဤကလေးများ၏ ဥာဏ်ရည်မှာ ထက်မြက်သလို စူးစမ်းလေ့လာမှု အားက လည်း ကောင်းလေ့ရှိသည်၊ ထိုးထွင်းသိမြင် တတ်ကြပြီး သင်လွယ်တတ်လွယ်သော်လည်း အစီအစဉ်တကျ ဖြစ်ချင်မှ ဖြစ်မည်၊ အကြောင်းအရာ တစ်ခုကို ချက်ချင်းကောက်လုပ်တတ်ပေမယ့် ရေရှည်ဆက်လုပ်ဖို့ စိတ်ပါချင်မှလည်း ပါတတ်ကြသည်၊\nကလေးတွေ မပြောနဲ့ အမလည်း အဲလိုပဲ ဟဟဟဟ....။ ကာတွန်းလေးကို သဘောကျတယ် တော်တော် ထိမိတယ်။ အင်းးး ကွာဟချက်ကတော့ ရှိကို ရှိနေဦးမှာ....\nဒီပိုစ့်ဖတ်ပြီး သတိရလိုက်မိတာက ကျွန်မညီမလေးကို ကွန်ပျူတာနဲ့အင်တာနက် သုံးပုံသုံးနည်း သင်ပေးတာ\n၄နှစ်အရွယ် တူလေးပါ စိတ်ဝင်တစား လာသင်တယ်..\nသူက ၃နှစ်အရွယ်ကတည်းက ကာရာအိုကေစက် သူ့ဟာသူဖွင့် ခွေထည့်ပြီး မိုက်ကလေးဖွင့် သီချင်းအော်ဆိုနေတတ်ပြီ။ ခုခေတ်ကလေးတွေ နည်းပညာနဲ့ အကျွမ်းတ၀င်ဖြစ်တာ မြန်လွန်းတယ် ကြောက်လန့်စိတ်လည်းမရှိကြဘူး\nကျွန်မတို့ခေတ်များ တစ်ခုခုဆို ထိဖို့ကိုင်ဖို့ကြောက်နေကြတာ ။\nကလးတွေကို အကြောက်အလန့်နည်းအောင် လုပ်ပေးထားတာလည်း သူတို့ ဥာဏ်ရည်တက်ဖို့ အကြောင်းတစ်ခုဘဲ ထင်ပါတယ်\nခုတော့ သွားလေရာမှာ i pad နဲ့Game ပေါင်းစုံ ဆော့နေတဲ့ ကလေးတွေ MRT ပေါ်မှာ တွေ့ နေရတော့တာပဲ။\nAbsolutely right! The way we grow up between generations is quite different. Thanks for your comment.\nဟုတ်တယ်ဗျို့၊ အဲဒီစီးရီးစ်တွေကို ကျနော်လည်း ကြိုက်ခဲ့တယ်၊ နောက် ရှိသေးတယ်၊ စနေနေ့မှာလာတဲ့ Sesame street တို့၊ ကြာသပတေးမှာ လာတဲ့ Heart to heart တို့၊ သောကြာညမှာ ပြလေ့ရှိတဲ့ The invaders တို့...၊ လွမ်းစရာတွေပဲ...၊း)\nကျနော်လည်း ဒစ်ဂျစ်တယ် အင်မီးဂရန့်ဆိုတော့ အပြည့်အဝ နားလည်ပါတယ်ဗျာ..၊း)\nဟုတ်တယ်ဗျ၊ ကလေးတိုင်းလိုလို ဒီလို စက်တွေကို ခဏလေးနဲ့ နားလည်သွားကြတာပဲ၊ လောလောဆယ် သားကတော့ ကျနော့်ဖုန်းက ပတ်စ်ဝပ်ကို သိဖို့ ကြိုးစား နေတယ်၊း)\nဟုတ်တယ်၊ အဲဒီ မှတ်ချက်လေးက အရမ်းမှန်တယ်ဗျ၊ အရင် မျိုးဆက်မှာက ဒီလိုစက်တွေ ကိုင်ရင် တန်ဖိုးကြီး တယ်၊ ပျက်လိမ့်မယ် ဆိုတဲ့ စိတ်ကအရင် ဝင်လာတာ၊ အခု ကလေးတွေကတော့ ရဲရဲတင်းတင်းပဲ...၊\nကျနော်တို့လည်း ကိုယ်ပတ်ဝန်းကျင်မှာ ကိုယ်နဲ့ အသုံးတည့်မယ့် နည်းပညာ ကွက်ကွက်ကလေးကိုပဲ နားလည်အောင် ကြိုးစား နေရတော့တာပါပဲ..၊\nကိုယ့်အတွက်လည်း မဖြစ်မနေ နားလည်စရာ မလိုဘူး ဆိုရင် သိပ်အလှမ်းကွာတဲ့ နည်းပညာတွေကိုတော့ အခုလို ဆက်မလိုက်တော့တာ ကျနော်လည်း သဘောတူတယ်ဗျ...၊း)\nI guess the big land line phone is quite attractive and exciting for your daughter compared toalittle cell phone. She must be lovely...! :)\nလက်စသတ်တော့ အမက ဒစ်ဂျစ်တယ် နေးတစ်ဗ်တွေရဲ့ စိတ်နေစိတ်ထားနဲ့ လန်းဆန်း နုနယ်နေတာကိုး...၊းD\nခေတ်မီ ပစ္စည်းတွေ ပေါလာတာနဲ့အမျှ ဒါတွေဟာ ခိုင်းစရာ၊ သုံးစရာဆိုတဲ့ အမြင်နဲ့ ချဉ်းကပ်မှုတွေလည်း ပိုများလာပုံပဲနော်၊ အရင်တုန်းက တီဗီဆိုရင် ဇာပုဝါနဲ့ အုပ်၊ မှန်ဘီဒိုထဲ သော့ခတ်ပြီး တရိုတသေ သိမ်းရတဲ့အရာ လို့ ထင်မှတ်ခဲ့ကြတယ်လေ..၊\nဟုတ်တယ်ဗျာ၊ နေ့စဉ်ဘဝထဲကို နည်းပညာတွေရဲ့ လွှမ်းမိုး စီးဝင်မှုကတော့ သတိမပြုလို့ မရနိုင်အောင်ပါပဲ။\nYou placeamirror in front of us.I'm the immigrant and almost drowning.Good essay and true reflection.This is the 3rd time i read the post and comment it finally.\nဒီပို့စ်လေးဖတ်ပြီး အစ်ကို့ အဖေ နဲ့ ညီ့အဘ ဖြစ်အင်လေးသွားသတိရမိတယ် ။ အဘကတော့ပိုဆိုးတာပေါ့လေ တောသား ကရင်ဆိုတော့ တစ်ခါခါ ဖုန်းဆက်ရင် အဘက ဖုန်းပြောရမှာ မပြောချင်ဘူး သူနားယားလိုတဲ့ တစ်ခါတုန်းက ညီကဖုန်းထဲမှာ “ အဘ နေကောင်းလား ” လို့မေးတာကို သူပြန်ဖြေတာက “ အေး..ဈေးတော်လည်းရတယ်လေ အဘက အော်ဂင်လေးသာ ၀ယ်ပို့လိုက်” တဲ့ ဟဟား ညီ့မှာ ဘာမှ မပြောနိုင်တော့ပဲ ထိုင်ရယ်နေလိုက်တော့မယ် အဲ့အကြောင်း အမေ့ကိုပြောပြတော့ နင်တို့ဘက လိုချင်တာတွေပြောနေတာပဲတဲ့ဟဟား ခေတ်ရေစီးကြောင်း အစ်ကိုလည်း အဖိုးအရွယ်ရောက်ရင် အစ်ကို့မြေးတွေခေတ်မှာ ဘာတွေပေါ်ပြီ အစ်ကို ဘယ်လိုတွေ ခေတ်နောက်ကျန်ခဲ့မလဲမသိဘူးနော့်း))\nသုံးကြိမ်တိတိ ဖတ်ပြီးမှ ပေးတဲ့ ကွန်မန့်လေးအတွက် ကျေးဇူးတင်ပါတယ်ဗျာ...၊း)\nညီ့အဘ အဖြစ်ကလည်း ပြုံးချင်စရာပဲကိုး၊ သူ အော်ဂင် တော်တော် ကြိုက်ပုံရတယ်နော်၊ အေးဗျာ..၊ ကျနော် အဖိုးအရွယ် ရောက်ရင်တော့ ခေတ်ရေစီးကြောင်းထဲ ဘယ်လိုများ ကူးနေမိမလဲ မသိပါဘူး၊ ဖြစ်ချင်တာက တော့ လိုက်လျောညီထွေ ရှိတဲ့အဖိုးကြီး တစ်ယောက် ပေါ့ဗျာ...ဟားဟား။\nဒီပိုစ့်ကို ဖတ်မိရင်း ကျွန်မတို့က ကီးဘုတ်ကို လက်ဖနောင့်နဲ့ မှီထားရင်း လက်ချောင်းတွေက ကီးဘုတ်အက္ခရာတွေအပေါ်မှာပြေးလွှားနေတဲ့အချိန်မှာ လူကြီးတစ်ယောက်ကတော့ ကီးဘုတ်ပေါ်မှာ ဘက်လက်ညှိုး ညာလက်ညှိုးနဲ့ လက်ညှိုးညွှန်သလို ဟိုအက္ခရာထိုးလိုက် ဒီအက္ခရာထိုးလိုက် နဲ့ ရိုက်တတ်တာကို သွားသတိရတယ်။\nတို့အဖေကတော့ ဗီဒီယိုကို အခွေကြည့်ချင်ရင် စာနဲ့ ရေးပြ၊ မျှားတွေ ထိုးပြတာတောင် မလုပ်တတ်ပါဘူး။ ဒါပေမဲ့ တို့တာဝန်အရေးသုံးပါး လာရင်တော့ ကောင်းကောင်း skip လုပ်တတ်တယ်။ အဲဒီတခုတော့ အသေမှတ်ထားတာ ဆရာ။\nသမီးကျတော့လဲ အဖေနဲ့ သိပ်မထူးရုံပါပဲလေ..\nဟုတ်တယ် ကိုညီလင်းရေ... သားနဲ့ ကိုယ်နဲ့ ကြားမှာ Generation Gap သိပ်အကြီးကြီး ဖြစ်ပြီး ကိုယ်က မျက်ခြေပြတ်မကျန်ခဲ့ရအောင် မနဲ ကြိုးစားနေရတယ်...\nတွေးပြ ရေးပြသွားပုံလေး သိပ်သဘောကျတယ်...း))\nဒူးဒူးနှင့် ကျောင်းဆင်းချိန် (နောက်ဆက်တွဲ)\nတောင်ခြေရွာကလေးသို့ (၂) ...


လမ်းပတ် နဲ့ နောက်ထပ် တိုက်ပွဲ တပွဲ စတင် လိုက်တာလား … ဒက်စ်ချမ့်စ် ? - SPORTS MYANMAR\nလမ်းပတ် နဲ့ နောက်ထပ် တိုက်ပွဲ တပွဲ စတင် လိုက်တာလား … ဒက်စ်ချမ့်စ် ?\nပြင်သစ် လက်ရွေးစင် အသင်း ဟာ လာမယ့် ၂ပတ် အတွင်း မှာ ယူရို ၂၀၂၀ ခြေစစ် ပွဲစဉ် တွေ အဖြစ် မော်လ်ဒိုဗာ လက်ရွေးစင် ၊ အယ်လ်ဘေးနီးယား လက်ရွေးစင် အသင်း တွေနဲ့ ကစား ရမှာ ဖြစ်တာကြောင့် ယနေ့ ညနေခင်း မှာပဲ ၄င်းတို့ရဲ့ ကစားသမား ၂၃ ယောက် ပါဝင် တဲ့ အသင်း စာရင်း ကို ထုတ်ပြန် ခဲ့ပါတယ် ။\nထို အထဲ မှာ ချယ်လ်ဆီး အသင်း ရဲ့ အဓိက ကွင်းလယ်လူ အန်ဂိုလို ကန်တေ ပါဝင် လာခဲ့ပါတယ် ။ ကန်တေ ဟာ မကြာသေးခင် ကမှ ဒဏ်ရာ က ပြန်လည် သက်သာ ကောင်းမွန် လာခဲ့ပြီး ပထမ အသင်း နဲ့ အတူ လေ့ကျင့်မှု တွေ ပြန်လည် စတင် နိုင်ခဲ့တာ ရက်ပိုင်း သာ ရှိပါသေးတယ် ။\nပြီးခဲ့တဲ့ အေဂျက်ဇ် အသင်း နဲ့ တဖက် ၄ဂိုးစီ သရေ ကျခဲ့တဲ့ ချန်ပီယံလိဂ် အုပ်စု အဆင့် ပွဲစဉ် မှာတော့ ကန်တေ ဟာ ချယ်လ်ဆီး အသင်း ရဲ့ အရန် စာရင်း မှာ ပြန်လည် ပါဝင် လာခဲ့ပေမယ့် လာမယ့် စနေနေ့ မှာ ကစားမယ့် ခရစ်စတယ် ပဲလေ့စ် အသင်း နဲ့ လန်ဒန် ဒါဘီ ပွဲစဉ် အတွက် ချယ်လ်ဆီး မန်နေဂျာ ဖရန့် လမ်းပတ် က ၄င်းကို အနားပေး ထားတယ် လို့ ဆိုရမှာ ဖြစ်ပါတယ် ။\nထို ပွဲစဉ် မှာ အဓိက ကွင်းလယ်လူ ဂျော်ဂျင်ဟို အဝါကတ် ၅ကတ် ပြည့်လို့ လွဲချော် ရမှာ ဖြစ်တဲ့ အပြင် ကွင်းလယ် တိုက်စစ် ကစားသမား တဦး ဖြစ်တဲ့ မေဆင်မောင့် ကလည်း ဒဏ်ရာ ကြောင့် ပါဝင်ဖို့ မသေချာ တာကြောင့် ကန်တေ ဟာ ထို ပွဲစဉ် ကို မဖြစ်မနေ ကစားရမှာ ဖြစ်ပါတယ် ။ ကန်တေ ဟာ ပြီးခဲ့တဲ့ ဘောလုံး ရာသီ ကုန်ခါနီး က ပြင်းထန် တဲ့ ဒူးဒဏ်ရာ ကို ရရှိခဲ့တာ ဖြစ်ကာ ၊ ဒီနှစ် ဘောလုံး ရာသီမတိုင်မီ ခြေစမ်း ခရီးစဉ် တွေ အကုန်လုံး ကို လွဲချော် ထားခဲ့ရပါတယ် ။\nရာသီ အစောပိုင်း က ပွဲစဉ် တချို့ မှာ ကစား နိုင်ခဲ့ပေမယ့် လီဗာပူူး နဲ့ ဥရောပ စူပါဖလား ဗိုလ်လုပွဲ မှာ နောက်ထပ် ဒဏ်ရာ တခု ထပ်မံ ရရှိ ခဲ့ကာ ၊ ချယ်လ်ဆီး နည်းပြ ဖရန့် လမ်းပတ် ရော ၊ ပြင်သစ် လက်ရွေးစင် နည်းပြ ဒီဒီယာ ဒက်စ်ချမ့်စ် ရော အနား ပေးခဲ့ပေမယ့် ဒုတိယ တကြိမ် International break မှာတော့ ဒက်စ်ချမ့်စ် ဟာ ဖရန့် လမ်းပတ် ရဲ့ ဆန္ဒ ကို ဆန့်ကျင်ပြီး ကန်တေ ကို ပြင်သစ် လက်ရွေးစင် အသင်း အတွက် ဆင့်ခေါ် ခဲ့ပါတယ် ။\nအဲ့ဒီ အချိန်တုန်း က အိုက်စလန် လက်ရွေးစင် အသင်း နဲ့ ခြေစစ်ပွဲ မစတင်ခင် သွေးပူ လေ့ကျင့်ခန်း ဆင်းနေချိန် မှာပဲ ကန်တေ ဟာ နောက်ထပ် ဒဏ်ရာ တခု ထပ်ရခဲ့ပြီး အနားယူ ခဲ့ရပါတယ် ။ အဲ့ဒီတုန်း ကလည်း ဒဏ်ရာ ရနေတဲ့ ကန်တေ ကို ချယ်လ်ဆီး သို့ ချက်ချင်း စေလွှတ်ပြီး ကုသမှု မခံယူ စေခဲ့တဲ့ ဒက်စ်ချမ့်စ် ကို လမ်းပတ် က အမျက် ဒေါသ ထွက်ခဲ့ပါတယ် ။\nထိုစဉ် က ဖရန့် လမ်းပတ် ဟာ ဒက်စ်ချမ့်စ် ကို ယခု တခေါက် International breal မှာ ကန်တေ ကို ထပ်မခေါ်ဖို့ ဖုန်းဆက်ပြီး ပြောခဲ့ပေမယ့် အခု တခေါက် မှာလည်း ဒက်စ်ချမ့်စ် ဟာ ဖရန့် လမ်းပတ် ရဲ့ သဘော ဆန္ဒ ကို ထပ်မံ ဆန့်ကျင် ခဲ့ပါတယ် ။ ပြင်သစ် လက်ရွေးစင် အသင်း ဟာ လောလောဆယ် လက်ကျန် ၂ပွဲ မှာ အုပ်စု အောက်ဆုံး က မော်လ်ဒိုဗာ လက်ရွေးစင် အသင်း ကို အိမ်ကွင်း မှာ လက်ခံ ကစားရမှာ ဖြစ်တာကြောင့် လွယ်လွယ်ကူကူ နဲ့ အနိုင်ရ နိုင်ပါတယ် ။\nဒါ့အပြင် ထို ပွဲစဉ် ကို အနိုင်ရတာနဲ့ ပြင်သစ် အသင်း ဟာ ယူရို ၂၀၂၀ ခြေစစ်ပွဲ အောင်မှာ ဖြစ်ပေမယ့် ဒက်စ်ချမ့်စ် ဟာ ၄င်းရဲ့ ကစားသမား အင်အား ကို အတောင့်တင်းဆုံး ဖြစ်အောင် ခေါ်ယူခဲ့တာ ကို တွေ့ခဲ့ ရပါတယ် ။ ဒါဟာ ကန်တေ ကို ယခု တခေါက် မှာ လက်ရွေးစင် အတွက် မခေါ်ဖို့ အတန်တန် တောင်းဆို နေတဲ့ လမ်းပတ် ကို ဆန့်ကျင် ခဲ့တာကြောင့် ၄င်းတို့ ၂ဦး အကြား အဖုအထစ် တွေ ပိုမို ကြီးထွားလာဖို့ပဲ ရှိနေပါတော့တယ် ။\nတဖက်မှာ ဒက်စ်ချမ့်စ် ဟာ ချယ်လ်ဆီး အသင်း မှာ လုံးဝ ကစားခွင့် မရတဲ့ ဝါရင့် တိုက်စစ်မှူး အိုလီဗီယာ ဂျရူး ကို ယခု တခေါက် international break အတွက် ထပ်မံ ဆင့်ခေါ် ခဲ့တာ ကို တွေ့ရပါတယ် ။ ဒက်စ်ချမ့်စ် ဟာ လမ်းပတ် ကန်တေ နဲ့ ပတ်သက်ပြီး တောင်းဆို ခဲ့စဉ် က ဂျရူး ကိုလည်း ပွဲထွက်ခွင့် တွေ ပေးဖို့ ပြန်ပြီး တောင်းဆို ခဲ့ပါသေးတယ် ။ သို့ပေမယ့် လည်း လမ်းပတ် ဟာ ထို ကာလ အတွင်း မှာ ဂျရူး ကို လူစားဝင်ခွင့် တခါ သာ ပေးခဲ့တာကြောင့် ၊ ဒက်စ်ချမ့်စ် ဟာ ၄င်းရဲ့ ဆန္ဒ ကို ပြန်ပြီး မလိုက်လျောပေးတဲ့ လမ်းပတ် ကို ကန်တေ ကို လက်ရွေးစင် သို့ ဆင့်ခေါ်ကာ ပြန်ပြီး လက်စား ချေလိုက်ဟန် တူပါတယ် ။\nအကယ်၍ ကန်တေ သာ ပြင်သစ် လက်ရွေးစင် အသင်း အတွက် ကစားပေးရင်း တခုခု ထိခိုက် ဒဏ်ရာ ရခဲ့မယ် ဆိုရင် ချယ်လ်ဆီး အသင်း ဟာ International break အပြီး ကစားရမယ့် မန်စီးတီး နဲ့ ပွဲကြီး တပွဲ မှာ လက်လွှတ် ဆုံးရှုံး ရမှာ ဖြစ်ပါတယ် ။


မောင်ရင်ငတေ ** MAUNGYINNGATAY **** မောင်ရင်ငတေ ***: ** ဂျူရာမှ ဂျီနဲ့ဗ် သို့မဟုတ် ဂျီနီဗာသို့ (နှစ်) ** *\nဂျူရာမှ ဂျီနဲ့ဗ် သို့မဟုတ် ဂျီနီဗာသို့ (နှစ်)\n** ဂျူရာမှ ဂျီနဲ့ဗ် သို့မဟုတ် ဂျီနီဗာသို့ (နှစ်) * ** * ခရီးမှတ်တမ်းပုံရိပ်များ ** *\nLac Léman ဂျီနီဗာ ရေကန် (ဓါတ်ပုံ မရငတ)\n** ဂျူရာမှ ဂျီနဲ့ဗ် သို့မဟုတ် ဂျီနီဗာသို့ * ** * ခရီးမှတ်တမ်းပုံရိပ်များ ** အပိုင်း (နှစ်) ကို ဆက်ပြီး\nတကယ်ကတော့ ဆက်ရေးမယ့် ဒီစာစုက ဂျီနီဗာသို့ ခရီးစဉ် မဟုတ်ပါဘဲ ဂျီနီဗာမှ ဂျုရာ တောင်တန်းပေါ်သို့ အပြန် ခရီးစဉ်လို့သာ ပြောရမှာပါ၊\nဂျူရာမှဂျီနဲ့ဗ် သို့မဟုတ် ဂျီနီဗာသို့ အသွားခရီးနဲ့ ဂျီနီဗာမှဂျူရာ အပြန်ခရီးစဉ်က ပုံမှန်အားဖြင့်ဆိုရင် သွားစရာလိုင်းကားမရှိပါဘူး၊ သီးသန့်စီစဉ်သွားမှသာ ရောက်ရှိနိုင်မယ့် ခရီးလမ်းကြောင်းတခုသာပါ၊\nဒါပေမယ့်လို့ မောင်ရင်ငတေ အရင်ဘဝက ပြုခဲ့တဲ့ ကုသိုလ်တွေက ကြီးခဲ့လို့လား မသိပါဘူး၊ ဒီဘဝ ဒီကာလတွေမှာ သွားချင်တာလေးတွေ သွားခွင့်ရလာခဲ့ပါတယ်၊\nသူ့ကားသူမောင်း သူ့ဆီသူထည့်ပြီး အလုပ်ပျက်အကိုင်ပျက် အပင်ပန်းခံ မောင်းပို့တာပါ၊\nကျေးဇူးအထူး တင်ရှိကြောင်းကို ဒီနေရာကနေ ပြောကြားလိုပါတယ် ရေဦးမြို့သား ခင်ဗျာ၊\nနောက်အခေါက် နောက်အခေါက်တွေမှာလည်း လိုက်ပို့ ချင်စိတ်တွေရှိပါက ထပ်မံလို့ အလည် လာခဲ့ပါဦးမယ် ခင်ဗျား၊\nခရီးတခုသွားရင် အသွားလမ်းအပြန်လမ်း မတူအောင် သွားချင်ပါတဲ့ မောင်ရင်ငတေရဲ့ စိတ်ဆန္ဒကို\nပြည့်ဝအောင် မောင်ရင်ငတေရဲ့ သူငယ်ချင်း ကားမောင်းသူက ဖြည့်ဆည်းပေးခဲ့တဲ့ ခရီးစဉ်တခုပါ၊\nPont du Mont-Blanc (2011) (ဓါတ်ပုံ မရငတ)\nPont du Mont-Blanc (2016) (ဓါတ်ပုံ မရငတ)\nမောင်ရင်ငတေ ဂျီနီဗာ ရေကန်ကြီးဆီသို့ ရောက်ခဲ့တာ ပထမခေါက် ၂၀၁၁ မေ မကုန်ခင်နဲ့ ဒုတိယ အခေါက်က ဒီနှစ် ၂၀၁၆ ခုနှစ် မတ်လလယ် မတိုင်ခင်ပါ၊\nအဲ နှစ်ခေါက်စလုံးမှာ မိုးလည်း မရွာသလို နေအပူချိန်က ပြင်းပြင်းထန်ထန်မဟုတ်လို့ နေလို့ ထိုင်လို့ ကောင်းလှတယ် ပြောရမယ့် ရာသီဥတုပါ၊\nခရီးသွားသူတွေ အများအပြား ရောက်လာတတ်တဲ့ ခရီးသွားရာသီ ဂျူလိုင်လတို့ သြဂတ်စ်လ တို့မှာ အဲဒီ ဂျီနီဗာရေကန်ကြီးရဲ့ အနောက်ဘက်စွန်းရှိ Rhône ရွန်မြစ်ရဲ့ ဒုတိယ မြစ်ဝ စတင်ရာလို့လည်း ဆိုနိုင်ပါသော Pont du Mont-Blanc တံတားကြီးဆီသို့ ဂျီနီဗာကို လာလည်သူတွေ မရောက်မဖြစ်\nရောက်ရှိလာကြတာမို့ တံတားကြီးပေါ်မှာ လူစည်ကားလှတဲ့ အချိန် ဖြစ်ပါတယ်တဲ့၊\nဒါပေမယ့် မောင်ရင်ငတေ ရောက်ခဲ့တဲ့ နွေဦးမဝင်တဝင် မတ်လဆန်းနဲ့ နွေဦးအလယ် မေလတွေမှာ တံတာကြီးပေါ်မှာကော ကမ်းနဘေးက အပန်းဖြေနေရာတွေမှာကော ခရီးသွား သိပ်များများစားစား မတွေ့ရပါဘူး၊\nရွန်မြစ်ကနှစ်ပိုင်းပိုင်းခြားထားတဲ့ ဂျီနီဗာမြို့ကို အဲဒီ Pont du Mont-Blanc တံတားနဲ့ ဆက်သွယ်\nပေးထားတာပါ၊ တခြား တံတားတွေ ရှိသေးပေမယ့် ဒီတံတားက အရေးပါဆုံး တံတားပါ၊\nဒါပေမယ့် တံတားဟောင်းကိုဖျက်ပြီး ၁၉၆၅ မှာ ပြန်လည်အသစ်တည်ဆောက်ခဲ့တဲ့ အဲဒီတံတားက\nဂျီနီဗာ မြို့လယ်ခေါင်မှာ တည်ရှိတာကလွဲပြီး ထူးထူးခြားခြား ပြောစရာမရှိတဲ့ တံတား တစင်းသာပါ၊\nRhône ရွန်မြစ်ရဲ့ ဒုတိယ အစ ဤနေရာက (ဓါတ်ပုံ မရငတ)\nဘာလို့ အရေးပါ ရပါသလဲ . .... .. လို့ မောင်ရင်ငတေ လေ့လာဖတ်ရှု စဉ်းစား ကြည့်လိုက်တော့ ဒီ တံတားကြီးရဲ့အောက် ရေပြင်က တဆက်တည်းလို့သာ မြင်ရပေသော်လည်း ဂျီနီဗာကန်ရဲ့ ရေပြင်နဲ့ Rhône ရွန်မြစ်ရဲ့ ရေပြင်ရယ်လို့ နှစ်ပိုင်းခွဲခြား သတ်မှတ်နိုင်တဲ့ နေရာ ဖြစ်ပါတယ်တဲ့ ခင်ဗျာ၊\nတံတား ဟိုဘက်ခြမ်းက ကန်ရေပြင် ဒီဘက်ခြမ်းက မြစ်ရေပြင် (ဓါတ်ပုံ မရငတ)\nအဲဒီနေရာက ဂျီနီဗာ ရေကန်ကြီးရဲ့ အနောက်ဘက်စွန်းမှာပါ၊\nရေကန်ကြီး အရှေ့စွန်းကနေ စီးဆင်း ဝင်ရောက်လာတဲ့ Rhône ရွန်မြစ်ရေတွေရယ် ရေကန်ကြီး ပတ်ပတ်လည် ရေခဲတောင်တွေဆီကနေ ရာသီချိန်ခါအလိုက် အရည်ပျော် စီးဆင်းလာတဲ့ ဆီးနှင်းပျော်ရေ\nတွေရယ် အဲဒီတောင်ကြားဒေသမှာ စုဝေးမိရာက Lac Léman ခေါ် တောင်ပေါ် ပင်လယ်ကြီးတခု ဖြစ်ပေါ် လာခဲ့တာပါ၊\nပြောချင်မိတာကတော့ Lac Léman ဂျီနီဗာ ရေကန်ကြီးသည် Rhône ရွန်မြစ်ကြီးသာပါ၊\nဒီမြစ်ပြင်ကြီးက ကျယ်လွန်း လှလို့ ရေကန်ကြီး ပင်လယ်ကြီးလို့ အစွဲပြုခေါ်ကြတယ်လို့သာ မောင်ရင်ငတေ ယုံကြည်မိရပါတယ်၊\nစာတွေကဗျာတွေထဲမှာကတော့ ဒီနေရာကို ကန်ရေပြင် ခေါ်သူခေါ်ကြ မြစ်ရေပြင် ခေါ်သူခေါ်ကြပါ၊\nဆွစ်ဇာလန် Alpes Suisses ရေခဲတောင်တွေကြား အရှေ့ကနေအနောက် ဖြတ်သန်းစီးဆင်းလို့လာ ပါတဲ့ Rhône ရွန်မြစ်က အဲဒီနေရာကနေ နောက်ကီလိုမီတာ အနည်းငယ်အတွင်းမှာ ပြင်သစ်မြေသို့ ဖြတ်သန်း စီးဆင်းသွားတာ မြေထဲပင်လယ်သို့ထိ တိုင်အောင်ပါ၊\nအဲဒါကြောင့် ကုန်ပိတ်နိုင်ငံတနိုင်ငံ ဖြစ်တဲ့ ဒီကနေ့ ဆွစ်ပြည်ရယ်လို့ ဖြစ်လာတဲ့ Alpes Suisses နယ်မြေရဲ့ အနောက်တောင်ဘက်က အဓိကပင်လယ်ထွက်ပေါက်က ဂျီနီဗာကန်ရဲ့ ဒုတိယ ရွန်မြစ်ဖျားခံရာ အစပါ၊\nအဲဒီလို ရွန်မြစ်ဆိုတာ ဂျီနီဗာမြို့ ဂျီနီဗာရေကန်နဲ့ ခွဲခြားလို့မရ ပေါက်ဖွားလာသူ ဆိုနိုင်ရင် အဲဒီ ရွန်မြစ် ဖြတ်သန်းစီးဆင်းတဲ့ ပြင်သစ်မြေကြီး လီယွန်နယ် မားဆေးလ်နယ်တို့နဲ့ မပတ်သက်လို့ မရပါဘဲ ပတ်သက်နေရမှာကတော့ အသေအချာ အမှန်အကန် မလွဲမသွေ ပြောနိုင်မယ် ထင်ပါတယ်၊\nအဲသလိုနဲ့ အဲဒီ တောင်ပေါ်ရေကန်ကြီးကနေ ပြန်လည်ထွက်ခွာဖို့ အချိန်က ဆိုက်ရောက်လာခဲ့ပါပြီ၊\nနာရီတိုင်းပြည်ဆွစ်ဇာလန်နဲ့ နာရီမြို့တော်ဂျီနီဗာရဲ့ စံတော်ချိန်တွေက မမှန်လေသလား မသိပါဘူး၊ အချိန်တွေက အကုန်မြန်လွန်းနေပါတယ်၊\nမောင်ရင်ငတေ ဒီ ကန်ရေပြင်ပြာနဘေးမှာ အချိန်ပေးနိုင် ခဲ့တာက နည်းပါးလွန်းလှပါတယ်၊\nကန်ရေပြင်ပေါ် မော်တော်လေး တပတ်စီးခဲ့ရုံနဲ့ ကန်နဘေး တခဏ ထိုင်ငေးခဲ့ရရုံလောက်ပါ၊\nတကယ်တမ်းတော့ ရာသီဥတု သာသာယာယာ အချိန်တွေမှာ ကန်ရေပြင်ကျယ်ကြီးနဲ့ ကမ်းရိုးတန်း တလျှောက်လုံး လှေကလေး တစင်းနဲ့ ဟိုဘက်ကမ်းကူး ဒီဘက်ကမ်းကူး အချိန်ဖြုန်းဖို့ ကောင်းတဲ့ နေရာပါ၊\nအဲဒီ ရေကန်ကြီးနဘေး မွေးဖွားကြီးပြင်းခဲ့တဲ့ Jean-Jacques Rousseau ရူးဆိုး (၁၇၁၂-၁၇၇၈) တယောက်က ကန်ရေပြင်ပြာပြာ တောင်တန်းပြာပြာတွေကို ထိုင်လို့ငေးမိရင်း အတွေးတွေ ဆင့်ပွားမိခဲ့ရာက အကျင့်ပါသွားပြီး တွေးမိသမျှ မနေနိုင်မထိုင်နိုင် ဟိုရေးဒီရေး ရေးမိလိုက်တော့ သူ့ တသက်တာ ကာလလုံးမှာ ဟိုပြေးဒီပြေး ပြေးလွှားလို့သာ နေခဲ့ရတယ် ထင်မိပါရဲ့ ခင်ဗျား၊\nရူးဆိုးရဲ့ အကြောင်း ဖတ်မိပြီး မောင်ရင်ငတေ ခေါင်းထဲသို့ ဝင်လာတဲ့ အတွေးအခေါ်အသစ်ပါ ခင်ဗျာ၊\nဂျီနီဗာမြို့ကိုနှုတ်ဆက် ရေကန်ကြီးကိုနှုတ်ဆက်လို့ မပြီးဆုံးခင်လေးမှာဘဲ ကားက မြို့ပြင်လမ်းမသို့ ဦးတည်နေပါပြီ၊\nဂျီနီဗာမြို့ကွက်ကလည်း ပါရီမြို့ရဲ့ ခွန်နှစ်ဆလောက် ပိုကျဉ်းတာမို့ တကွေ့နှစ်ကွေ့ ကွေ့လိုက်တာနဲ့ မြို့ဆင်ခြေဖုံးကို ရောက်လုလို့လာပါပြီ၊\nဂျီနီဗာရဲ့ ဆင်ခြေဖုံးဆိုတာက အပြည်ပြည် ဆိုင်ရာ ရုံးတွေရှိတဲ့ နေရာပါ၊\nရုံးပြင်ကနားတွေဆိုတာက မောင်ရင်ငတေ ကြောက်တတ်တဲ့ နေရာမို့ တကူးတက ကွေ့မဝင်နေတော့ဘဲ ကားပေါ်က မြင်သမျှလောက်ကိုသာ မှတ်တမ်းတင်ခဲ့မိရပါတယ်၊\nကြားဖူးသလောက်ဆိုရရင်ကို အတော်များတဲ့ အင်တာနေရှင်နယ်ရုံးတွေပါ၊ အများအားဖြင့်ကတော့ ကုလသမဂ္ဂနဲ့ သက်ဆိုင်တဲ့ရုံးများ ရှိပါတယ်၊\nတနေရာမှာတော့ လူတွေ ရုံးစုရုံးစု အများအပြားတွေရ တာကြောင့် ကင်မရာချိန် အမြန်မှတ်တမ်းတင်ခဲ့ လိုက်ပါသေးတယ်၊\nတိဘက်လိုလို မွန်ဂိုလိုလိုနဲ့ ရုပ်တွေပါ၊ ကုလသမဂ္ဂရဲ့ အဓိကရုံးကြီးရှေ့လို့ မောင်ရင်ငတေ သူငယ်ချင်းက ကားမောင်းရင်း ရှင်းပြပါတယ်၊\nအလံတွေကတော့ တိဘက်အလံတွေပါ၊ တခြား လူမျိုးတွေလည်း တွေ့ရပါတယ်၊ ဒီ တိဘက် လူမျိုးတွေ အခုလို စုရုံးစုရုံး တွေ့ရှိရမှုကတော့ ဥရောပတလွှား မရိုးနိုင်အောင်ပါ၊\nအဲဒီ တိဘက်လူမျိုးတွေကို သမ္ဘာရင့် ဝါရင့် အရိုးရင့် နေကြပြီဖြစ်တဲ့ ဆန္ဒပြသူ လူမျိုးတွေ အဖြစ်နဲ့\nမှတ်တမ်းတင်မယ်ဆို ရနိုင်လောက်ပါပြီ၊ သူတို့တွေရဲ့ ဘဝပေးကလည်း ဆိုးတာကိုး၊\nတွေ့မြင်ရတာ တွေက India Stop Violence ဆိုတာတွေကော အမျိုးသမီးရေးရာတွေ ဘာသာရေးရာ ဆိုင်းဘုတ် တွေကိုပါ ရောထွေးလို့တွေ့ရပါတယ်၊\nအခုပွဲက ယူအန်ရုံးအရှေ့မှာ တွေ့မြင်ခဲ့ရတာဆိုတော့ စုပေါင်း စပ်ပေါင်း အကြောင်းပေါင်းစုံရောပြကြတယ် ထင်မိရပါတယ်၊ မောင်ရင်ငတေကတော့ သူများအရေးတွေအတွက် စပ်စုခြင်းတွေကို မလုပ်လိုတော့ပါဘူး၊\nကိုယ့်အရေးနဲ့ကိုယ်က တနေ့တနေ့ ဖေ့စ်ဘုတ် တခုနဲ့ အတင်း သတင်းတွေကြား ခေါင်းခြောက်နေရတာ ဦးနှောက်တခုလုံး ပျက်သုဉ်းလုနေပါပြီ၊\nအဲဒီမှာ လူတွေကြားထဲ ထင်ထင်ရှားရှားတွေ့မြင်လိုက်တာကတော့ ဧရာမကုလားထိုင်ကြီး တလုံးပါ၊\nထိုင်ခုံကြီးကြီး ကြီးကို နမူနာလုပ်ပြီး ဆန္ဒပြနေကြတယ်ဆိုတော့ အတော်ကို ကြီးမားတဲ့ အာဏာရှင် တဦးသို့မဟုတ် တဖွဲ့ကို ပြနေကြတယ်လို့ ယူဆမိပါတယ်၊\nမောင်ရင်ငတေတောင်မှ မပြရတာကြာပြီ ဖြစ်တဲ့ ဆန္ဒပြသခြင်း ဆိုတာကြီးကို ခပ်မေ့လျော့လျော့ ဖြစ်နေပါပြီ၊\nနောင်များ အခွင့်ကြုံကြိုက်မယ် ဆိုလာရင် ကိုယ့်အရေးအတွက် ဆိုလာရင် ပြချင်မိရပါသေးတယ်၊\nအဖမ်းမခံရမယ့် ဆန္ဒပြပွဲရှိခဲ့ပါက မောင်ရင်ငတေ့ကို တဆိတ်လောက် လက်တို့လို့ ဆက်သွယ်ကြပါဦး ခင်ဗျား၊\nအုံ့ဆိုင်းလှပတဲ့ ဂျီနီဗာမြို့ အထွက်လမ်း (ဓါတ်ပုံ မရငတ)\nဆန္ဒပြခြင်း အတွေးတွေကြောင့် ရုတ်တရက် နောက်ကျိသွားရတဲ့ မောင်ရင်ငတေ့ ဦးနှောက်တွေက မြို့အထွက်လမ်းရဲ့ အုံ့ဆိုင်းလှပတဲ့ သစ်ပင်အုပ်တွေကြောင့် အတန်ငယ် ပြန်လည် ကြည်လင်လာခဲ့ ပါတယ်၊\nခရီးသွားခြင်းကို အနုပညာတခုအနေနဲ့ ခံစားမိနေချိန်မှာ ဘဝအမောတွေကို တတ်နိုင်သမျှ\nအမောတွေပြေမယ့်နေ့ကတော့ နောက်ဆုံးခရီး ထွက်တဲ့နေ့သာ ဖြစ်မှာပါ၊\nဂျီနီဗာမြို့ အထွက်လမ်းလေးက အတော် စိတ်ကြည်နူးဖွယ်ရာပါ၊\nအုံ့ဆိုင်းဆိုင်း သစ်ပင်အုပ်တွေက များများစားစားတော့ မဟုတ်ပါဘူး၊ အညာလေ မန်းရွှေမြို့လေနဲ့ ပြောရင် တပြနှစ်ပြလောက်သာပါ၊\nတချို့သော လမ်းတွေမှာတော့ တဘက်တချက် အပင်ကြီးတွေရဲ့ အကိုင်းအခက်တွေကို တိတိရိရိ ခုတ်ထစ်ထားလိုက်လို့ ပိုမိုလှပလာတာမျိုး ရှိသလို အခုလို လမ်းနဘေးအပင်တွေရဲ့ အကိုင်းအခက် တွေက သဘာအတိုင်း ဟိုဘက်က ဒီဘက်ကိုယှက်လို့ လမ်းမကိုအုပ်မိုးထားတာမျိုးကလည်း အလှ တမျိုးလို့သာ ဆိုရပါမယ်၊\nဒီလိုလမ်းမျိုးတွေကတော့ မြို့လေးတွေရွာလေးတွေ အနီးအနားမှာ အရှိများတတ်ပါတယ်၊\nဟိုင်းဝေး အမြန် လမ်းမကျယ်ကြီး များမှာကတော့ ဒီလိုအပင်ကြီးတွေ မရှိသလောက်ဖြစ်လို့ ဒီလို မြို့ရွာအဝင် အထွက် ရောက်လာပြီဟေ့ဆိုရင် မောင်ရင်ငတေ့ရဲ့ မျက်လုံးတွေ ပိုလို့ ကျယ်လာတတ် စမြဲပါ၊\nနယ်စည်းခြားမျဉ်းပေါ်က ဂျီနီဗာလဆိပ် (ဓါတ်ပုံ မရငတ)\nအဲဒီ သစ်ကိုင်းသစ်ခက်တွေ အုံ့ဆိုင်းမှိုင်းနေတဲ့ လမ်းလေးကိုကျော်ဖြတ်လို့ မကြာခင်မှာဘဲ နယ်စပ် လမ်းညွှန် ဆိုင်းဘုတ်တွေကို စတင်တွေ့ရှိရပါပြီ၊\nအလာလမ်းတုန်းက ပြင်သစ်မြေကြီးကို ဆယ်မိနစ် မျှသာ မောင်းမိတာနဲ့ ဆွစ်မြေကို ရောက်သွားခဲ့သလို အပြန်လမ်းကျတော့လည်း ဂျီနီဗာမြို့အထွက် ဆယ်မိနစ်သာ ကြာလိုက်တယ် ထင်ပါရဲ့ ပြင်သစ်မြေ အဝင်ဂိတ် လမ်းခွဲကို ရောက်လာပါပြီ၊\nအဲဒီ နယ်စပ် အဝင်လမ်းကလည်း အမြန် လမ်းမကြီးတော့ မဟုတ်ပါဘူး၊ များစွာသော နယ်စပ်ဖြတ် ကျော် ဝင်ရောက်တဲ့ လမ်းတွေထဲက တလမ်းပါ၊\nဂျူရာ တောင်တန်းတွေပေါ်တက်တဲ့ အနီးဆုံးလမ်းတလမ်းပါ၊ ကားမောင်းသူ မောင်ရင်ငတေ့ သူငယ်ချင်း ကတော့ ဒီလမ်းက အလာ လမ်းထက် ပိုမိုလို့ လှပတဲ့ လမ်းတလမ်းလို့ ဆိုပြီး ရှေ့မှာ\nအဲဒါနဲ့ မောင်ရင်ငတေ လှမ်းကြည့်လိုက်တော့ ဟုတ်ပါတယ်၊ ရေခဲတောင်ကို မှုန်ပြပြလှမ်းမြင်လိုက် ရသလို လမ်းညွှန်မှာပါတဲ့ ဂျီနီဗာလေယာဉ်ကွင်း ဆိုတာလည်း တပါးတည်း မြင်တွေ့လိုက်ရပါတယ်၊\nပထမ မသဲမကွဲ မြင်တွေ့ရတာပါ၊ ရာသီဥတုကလည်း ကောင်းမလိုလိုက မှောင် မှောင်သွားတာကိုး၊\nဂျီနီဗာလေဆိပ် လေယာဉ်အဆင်းအတက် လမ်းကို မြင်တွေ့လိုက်ရရင်း အဝေးနောက်ခံ ပန်းချီကား တချပ်အဖြစ် ရေခဲပြင်ဖုံးလွှမ်းနေတဲ့ ဂျူရာတောင်တန်းတောင်ထိပ်တွေကို ပို၍ပို၍ သဲကွဲစွာ တွေ့လာ\nတောင်ခြေဆီသို့ ရောက်ဖို့တော့ ဒီနယ်စပ်ကနေ နောက်ထပ် ဆယ်ကီလိုမီတာကျော်ကျော် မြေပြန့်လမ်း အတိုင်း ပြင်သစ်တောမြို့လေးတွေကို ဖြတ်သန်းပြီး ဆက်လက် မောင်းသွားရပါဦးမယ်၊\nလေယာဉ်ပြေးလမ်းအောက်က ကားလမ်းလှိုဏ်ခေါင်း (ဓါတ်ပုံ မရငတ)\nလေယာဉ်ပြေးလမ်းမှာ ဘာများ ထူးခြားတာ တွေ့ရှိရမလဲ လှမ်းလို့ငေးကြည်စဉ်မှာ ကားလမ်းရှေ့မှာ ဥမှင်လှိုဏ်ခေါင်းတခု ပေါ်လာပြီး ကားက လှိုဏ်ခေါင်းထဲကို ဖြတ်မောင်းပါတော့တယ်၊ ခဏလေးပါ၊\nကားမောင်းနေသူ မောင်ရင်ငတေ့ သူငယ်ချင်းက ဒီလှိုဏ်က ထွက်တာနဲ့ နယ်စပ်ဂိတ်လို့ ပြောလိုက် ပါတယ်၊\nနိုင်ငံတခုကနေ တခုကို လေယာဉ်ပြေးလမ်းအောက် လှိုဏ်ထဲကနေ ကူးသန်းလိုက်ခြင်းလို့\nမြေပုံပေါ်မှာ ကြည့်လိုက်တော့ ဂျီနီဗာလေဆိပ်က ဆွစ်မြေရဲ့ နယ်စပ် စည်းရိုးအတိုင်း ကပ်လျှက်ဖောက် တည်ဆောက်ထားတာပါ၊\nလှိုဏ်ခေါင်းထဲမှာ လမ်းလျှောက်သွားနေသူများလည်း တွေ့ရပါတယ်၊ ဘတ်စ်ကားလမ်းကိုလည်း\nသူတို့တွေကတော့ ဟိုဘက်ဒီဘက်ဥဒဟို သွားနေကြပေမယ့် သူစိမ်းဆန်တဲ့ ရုပ်ရည်မျိုးတွေကိုတော့ စစ်ဆေးမြေးမြန်းလေ့ ရှိပါတယ်တဲ့၊\nပြင်သစ်မြေသို့ ဝင်လာပါပြီ (ဓါတ်ပုံ မရငတ)\nလှိုဏ်ခေါင်းထဲက ထွက်ထွက်ခြင်းမှာပဲ ပြင်သစ် အမှတ်အသား ဆိုင်းဘုတ်တွေ ထောင်ထားတာကို\nပြူးတူးပြဲတဲ ကြောင်တောင်ကျားတား ဆိုင်းဘုတ်တွေကို စိုက်ထူခွင့်ကို မပြုတာလား မသိပါဘူး၊\nမြို့ဝင်မြို့ထွက် ပြည်ဝင်ပြည်ထွက် သူ့ဒေသနဲ့သူ့ဆိုင်ရာ ပုံစံခပ်ဆင်ဆင် အမှတ်အသား ဆိုင်းဘုတ်\nတွေကိုသာ တွေ့နေကျ ထုံးစံအတိုင်း တွေ့မြင်ရပါတယ်၊ အဲဒါကလည်း စိတ်ချမ်းသာခြင်း တမျိုးပါ၊\nလွန်ခဲ့တဲ့ နှစ်ပေါင်း နှစ်ရာလောက် ကတည်းက အပြောင်းအလဲ သိပ်မရှိပါဘဲ သုံးလာခဲ့တဲ့ သုံးရောင်ချယ် အပြာအဖြူအနီ ပြင်သစ်အလံတော်ကိုလည်း တွေ့မြင်နေရပါပြီ၊\nနယ်စပ်ဂိတ် (ဓါတ်ပုံ မရငတ)\nဆွစ်အထွက်မှာကော ပြင်သစ်အဝင်မှာပါ ဂျာမန်လို Zoll ပြင်သစ်လို Douane ခေါ်တဲ့ အဝါရောင် အကောက်ခွန်ဂိတ်တွေကိုဖြတ်တော့ အစစ်အဆေး လုံးဝမခံခဲ့ရပါဘူး၊\nသူတို့ မသင်္ကာတဲ့ ကားလောက်ကို စစ်ဟန်တူပါတယ်၊ အကောက်ခွန်တွေ ဆိုပေမယ့် သူတို့တွေက ရဲအလုပ်ကော လဝကအလုပ်ကော အတူတွဲယူထားဟန် ရှိပါတယ်၊ လိုအပ်မှသာ သက်ဆိုင်ရာအဖွဲ့ တွေကို လှမ်းလို့ခေါ်ယူမယ့်ပုံပါ၊\nဘာအစစ်အဆေးမှမရှိတော့လည်း အသင့်ထုတ်ပြဖို့ ပြင်ဆင်ထားတဲ့ မောင်ရင်ငတေရဲ့ မဟာ့မဟာ ခရီးသွားလာခွင့် စာအုပ်ကလေးကို အသာလေး ပြန်သိမ်းထား လိုက်ရတာပေါ့လေ၊\nအဲဒါနဲ့ ကားက ဂိတ်ကို ဖြတ်ကနဲ ကျော်လိုက်ပြီးမှ မောင်ရင်ငတေ့ရဲ့သူငယ်ချင်း ကားမောင်းလာသူက အဲဒီ ဂျီနီဗာ လေဆိပ်နားကပ်လျှက်က ပန်းခြံလေးကို ဝင်ကြရအောင်ဆိုပြီး ကားကို ပြန်ကွေ့မောင်းပါတယ်၊\nပြင်သစ်မြေကြီးမှ ဆွစ်ကောင်းကင်သို့ မှတ်တမ်းတင် (ဓါတ်ပုံ မရငတ)\nဂိတ်ကျော်ပြီး Ferney-Voltaire ဆိုတဲ့ မြို့ဆိုင်းဘုတ်လေးကိုကျော်ပြီး ညာဘက်ကွေ့ဝင်လိုက်တာနဲ့ အဲဒီ အပန်းဖြေဥယျာဉ် အသေးစားလေးကို ရောက်ပါတယ်၊\nဆူပါမားကက် အသေးစားလေး တခုရှိ သလို စမ်းရေအိုင်ငယ်လေးတခုလည်း ရှိပါတယ်၊ သာသာယာယာလေးပါ၊\nမိသားစု တစု နှစ်စုလည်း စားရင်းသောက်ရင်း စကားပြောဆို အနားယူနေကြတာ တွေ့မြင်ရပါတယ်၊\nအဲ ပန်းခြံလေးရဲ့ ဂုံးလေးကိုကျော်လို့ ဆင်းလိုက်တဲ့ အခါမှာတော့ သံဇကာစည်းရိုး ရှည်ရှည်ကြီးကို\nဖင်မြီးမှာ ကြက်ခြေခတ်တံဆိပ်နဲ့ လေယာဉ်တစင်းကိုလည်း တွေ့လိုက်ရတာမို့ ဒါကတော့ လေဆိပ်သာ\nAéroport International de Genève Cointrin (ဓါတ်ပုံ မရငတ)\nအဲဒီ ကာထားတဲ့ သံဇကာတန်းကို ကြည့်မိရတော့ .. . . .. . .. . .. . . . . . . .. … … သာမန်သာပါ၊\nသံဇကာမှာလည်း ဘာ ခြုံနွယ်ပိတ်ပေါင်းတွေမှမရှိ၊ ရှင်းရှင်းလင်းလင်း ဟိုဘက်ဒီဘက် ဒိုးယိုးပေါက်\nအဲဒါကလည်း လုံခြုံရေး တမျိုးလား မသိနိုင်ပါဘူး၊ တကယ် တကယ့်ကို .. . … ဘာမှ ထူးထူးခြားခြား မဟုတ်တဲ့ သံဇကာနဲ့ကာထားတဲ့ ခြံစည်းရိုး တခုသာပါ၊\nအဲဒါ ဂျီနီဗာလေဆိပ် မြောက်ဘက်ထိပ်က ခြံစည်းရိုးပါ၊\nလျှပ်စစ်ဓါတ်အားတွေဘာတွေ လွှတ်ထားတာ မဟုတ်တဲ့ သာမန် ခြံစည်းရိုးတခုပါ၊\nဒါပေမယ့် သံဇကာညာဘက် ပြေးလမ်းတခုရှိတဲ့ အခြမ်းက ဆွစ်ဇာလန် မြေကြီးပါ၊\nဘယ်ဘက်ကတော့ ပြင်သစ်ရဲ့ နယ်စပ်မြို့လေးက အပန်းဖြေ ပန်းခြံ ခပ်သေးသေး တခုပါ၊\nမြေကြီး ကတော့ တမြေကြီးတည်း သာပါ၊ တဆက်တစပ်တည်း ဆက်စပ်နေတဲ့ မြေကြီးသာပါ၊\nချောင်းလေး မြောင်းလေးတောင်မှ မခြားနားပါဘူး၊\nဒါပေမယ့်လို့ ဘယ်ဘက်ခြမ်းက ပန်းခြံလုပ်သား ပြင်သစ်သား တယောက်ရဲ့ ဝင်ငွေရပိုင်ခွင့်နဲ့ ညာဘက်ခြမ်း လေယာဉ် မြက်ခင်းပြင်က မြက်ရိတ်သမား ဆွစ်သား တယောက်ရဲ့ ရပိုင်ခွင့်ဝင်ငွေက မတူညီကြပါဘူး၊\nဒီရေ ဒီမြေ ဒီလေ ဒီစကားပြောကြသူ အတူတူပါ၊\nအဲ …….. နိုင်ငံသားဆိုတာ ကွဲသွားတာနဲ့ မတူညီတာတွေ အများကြီး ရှိလာပါပြီ၊\nဒါတောင် ဥရောပ သမဂ္ဂ ဘာညာသာရကာ အဖွဲ့ကြီးတွေ အတူတကွ ထူထောင်ထားကြ သူတွေပါ၊\nလူ့ အခွင့်ရေးတွေ ဘာညာ ကယ်ဆယ်ရေးတွေ ရုံးစိုက်ထားတဲ့ မြေပါ၊ ကဲကဲ တော်ပါပြီ၊ ရှေ့ကိုယ့်ခရီး ကိုယ်ဆက်တာ ကောင်းပါတယ်၊ ဟုတ်ပါတယ်၊\nFerney-Voltaire (ဓါတ်ပုံ မရငတ)\nအဲဒါနဲ့ အဲဒီမှာ ခဏတဖြုတ်နားပြီး အပြန်ခရီးကို ဆက်ပါတယ်၊ ကားကနယ်စပ်ဂိတ်ကို ကျောခိုင်းပြီး Ferney-Voltaire မြို့လယ်ကို ဖြတ်မောင်းရပါတယ်၊\nဒီနေရာမှာဒီမြို့လေးအမည် Ferney-Voltaire ဆိုတာကို ပြောဖို့ရှိပါတယ်၊\nအဲဒီ Voltaire ဆိုတာက ၁၈ ရာစုဆန်းက ပြင်သစ်ရဲ့ နာမည်ကျော် နိုင်ငံရေးဆရာ စာကဗျာဆရာ အတွေးအခေါ် သမားကြီး တဦးဖြစ်သူ ဗော်တဲလ်ရ် (၁၆၉၄-၁၇၇၈) ရဲ့ အမည်ကို ဂုဏ်ပြု မှည့်ခေါ်ထားတာပါ၊\nသူဟာ သူ့ဘဝ နောက်ဆုံးအချိန် တော်တော်များများမှာ ပြင်သစ်ဘုရင် ဗားဆိုင်းနန်းတော်အာဏာစက်ရဲ့ ကင်းဝေး ရာကို ရှောင်ရှားရင်း ဒီနယ်စပ်မြို့လေးမှာ နှစ်တော်တော်ကြာ အနှစ် ၂၀ နီးပါး နေထိုင်\nသွားခဲ့တာပါ၊ သူ့ဘဝ နောက်ဆုံး နေဝင်ချိန်နီး ပါရီပြန်သွားတဲ့ အထိပါ၊\nဒါပေမယ့် ဗော်တဲလ်ရ်ဟာ အုပ်စိုးသူတွေ ရန်ကို ကြောက်လို့ ထွက်ပြေးရပေမယ့် သူရေးသား ထုတ်ဝေ\nဖြန့်ချီခဲ့တဲ့ စာပေပေါင်း များစွာကြောင့် ဆင်းဆင်းရဲရဲတော့ မဟုတ်ပါဘဲ Ferney ရွာလေးမှာ အခမ်းနားဆုံးဖြစ်တဲ့ ရဲတိုက်တလုံးဆောက်ပြီး နေနိုင်ခဲ့သူမျိုးပါ၊\nအဲဒီ ရဲတိုက်မှာတောင် သူ့ရဲ့ခေတ်ပြိုင် ပြိုင်ဘက် ရူးဆိုး ဟိုပြေး ဒီပြေး ဖြစ်နေချိန် အခိုက်မှာ လာရောက်နေထိုင်ဖို့ ဖိတ်ခေါ်ခဲ့ပေမယ့် ရူးဆိုးက လက်မခံခဲ့ဖူးလို့ ပြောပါတယ်၊\nFerney ရွာသူရွာသားတွေကတော့ ဗော်တဲလ်ရ်နေထိုင်သွားခဲ့တဲ့ ၁၇၇၀ ခုနှစ်များမှာ သူတို့ ရပ်ရွာရဲ့\nကောင်းကျိုးတွေကို ပြုလုပ်သွားသူမို့လို့ သူတို့မြို့အမည်နဲ့တွဲလို့ Ferney-Voltaire လို့ ဂုဏ်ပြုထား ရခြင်း\nဒီကနေ့မှာတော့ ဗော်တဲလ်ရ်ရဲ့ ရုပ်တုက မြို့ခလယ်မှာ ငုတ်တုတ် မဟုတ်ပေမယ့် မတ်တပ်ရပ်\nဗော်တဲလ်ရ် ရဲ့ Ferney ရွာက တောင်ခြေဆီရောက်ဖို့ နောက် ဆယ်ကီလိုမီတာကျော် ခရီးကတော့\nမြေပြန့်လွင်ပြင်ပါ၊ ကားလမ်းရဲ့ ဦးတည်ရာမှာ လှမ်းလို့မြင်နေရတဲ့ ရေခဲတောင်တန်းတွေက ရောက်\nတော့မလိုလိုနဲ့ ရောက်နိုင်ခဲပါတယ်၊ အမြင်နီးပေမယ့် ခရီးဝေးတဲ့ တောင်တွေပါ၊\n(WorldWideWeb) WWW မွေးရပ်မြေ (ဓါတ်ပုံ မရငတ)\nဒီတောဒီတောင်တွေမှာ ပေါက်ဖွားကြီးပြင်း လာကြသူတွေကတော့ ဘဝပေးကုသိုလ် ကောင်းကြသူ\nများလို့ ပြောမယ်ဆိုခဲ့ရင် မမှားပါဘူး၊\nဒီကနေ့ ဥရောပမြို့ကြီး တော်တော်များများကတော့ နိုင်ငံရေး စီးပွားရေး လူမှုရေး လုံခြုံရေး အဖက်ဖက်က အဆိုးတွေနဲ့သာ တစတစ ပိုလို့ ရင်ဆိုင်လာ နေရပါပြီ၊\nဒီအရပ် ဒီဒေသကတော့ အနေအေးအေး အသေအေးအေးနဲ့ နေတတ် ကျေနပ်သူတွေ များပါတယ်၊\nဒါပေမယ့် မောင်ရင်ငတေရဲ့ သူငယ်ချင်းကတော့ သူအခြေချ နေလာတာ ဆယ့်လေးငါးနှစ် ရှိလာပြီ\nဖြစ်ကြောင်း ဒီနှစ်ပိုင်းတွေမှာ မူလလက်ဟောင်း သူဌေးအပြောင်းအလဲတွေ များလာကြောင်း သူရဲ့\nအလုပ်ရှင် မိသားစုကလည်း သူတို့ လုပ်ငန်းကို လွဲပြောင်း ရောင်းချဖို့ စီစဉ်နေကြကြောင်း ဆိုင်တွေ ကနားတွေနဲ့ အလုပ်လုပ်တာထက် အိမ်ခန်းငှားစားတာမျိုးက တွက်ခြေကိုက်ဖို့ ပိုသေချာပါကြောင်း မိသားစုဝင်တွေက ခေါင်းစားလွန်းတဲ့ လုပ်ငန်းကို ဆက်လက် လုပ်ကိုင်လိုစိတ် မရှိကြ\nအဲဒီတော့ မောင်ရင်ငတေ့ရဲ့ ခေါင်းထဲရောက်လာတာက အဲဒီလို အလုပ်မျိုးတွေကို လှည့်ပတ် အမြတ် ထွက်အောင် လုပ်စားတတ်ကြသော လုပ်ငန်းရှင်များကကော အဘယ်ကဲ့သို့သော လူစားမျိုးတွေပါလဲ ဆိုတာကိုပါ၊\nအဲသလိုနဲ့ ကားလမ်းအကွေ့ ကားအလူးအလှုပ်မှာ ရသမျှလေး မှတ်တမ်းတင်ရင်း . . … နဲ့ D 1005\nလမ်းအတိုင်း Col de la Faucille တောင်ကြားလမ်းကို ဦးတည်မောင်းပါတယ်၊\nတောင်ပေါ်လွင်ပြင် မြေပြန့်လမ်း ကွေ့ကွေ့ကောက်လေးတွေပါ၊ လမ်းမှာတော့ စိုက်ခင်းပျိုးခင်းတွေ အတော်များများတွေ့ ရှိရတဲ့ အပိုင်းပါ၊\nမြို့ခပ်သေးသေးတွေ ဖြစ်ကြတဲ့ Ornex, Maconnex, Ségny, Cessy, Gex ဆိုတဲ့ တိတ်ဆိတ်ငြိမ်သက်တဲ့ လူသိနည်းပါးတဲ့ မြို့လေးတွေကို ဖြတ်သန်းရပါတယ်၊\nအဲ ဒါပေမယ့် Cessy ဆိုတဲ့ မြို့လေးကတော့ အမည်ကသာ လူသိနည်းပေမယ့် ဒီကနေ့ခေတ်\nမောင်ရင်ငတေတို့အတွက် မရှိမဖြစ် (WorldWideWeb) အင်တာနက် ဆက်သွယ်ရေးစနစ်ကြီးကို ဖန်တီးခဲ့သူ လန်ဒန်မြို့သား Timothy John Berners-Lee (1955-****) တို့အဖွဲ့ WWW ဆိုတာကြီးကို ဖန်တီးခဲ့ကြရာမြေ ဖြစ် ပါတယ်တဲ့၊\nမောင်ရင်ငတေ ဖြတ်သန်းသွားတဲ့ အခါမှာတော့ အဲဒီမြို့လေးက အင်တာနက် မပေါ်ခင် အချိန်ကအတိုင်း ဘာမှ မပြောင်းမလဲ တည်ရှိနေတုန်း ထင်ပါတယ်၊\nGex မြို့အဝင် (ဓါတ်ပုံ မရငတ)\nမြေပြန့်လမ်းအဆုံးက Gex မြို့လေးကို ရောက်လာပါပြီ၊ လူဦးရေတသောင်းကျော် နေထိုင်ကြတယ် ဆိုပေမယ့်လည်း တောမြို့လေးသာသာ ငြိမ်သက်တိတ်တိတ်ဆိတ်ဆိတ်ပါ၊\nသန်းခေါင်စာရင်းထဲမှာ ဤမြို့ဤအိမ် ဤလိပ်စာမှာ နေကြပါသည် ဆိုကြပေမယ့် ကျောင်းသားတွေက\nကျောင်းတက်တော့ ဆွစ်မြေကြီးမှာပါ၊ အလုပ်လုပ်သူတွေက အလုပ်အကိုင်ကောင်း လစာကောင်းရာ ဆွစ်မြေကြီးမှာပါ၊\nဆွစ်မြေ ဂျီနီဗာမြို့တော်နဲ့ Gex မြို့ကို (TPG- Ligne F) ဘတ်စ်ကားလိုင်းက နာရီဝက်တစီး ပြေးဆွဲ\nနေပါတယ်ဆိုတော့ ခေတ်လူငယ်အများစု ဘဝတွေက အလုပ်လုပ်ကျောင်းသွား နေ့မှာဆွစ်ဇာလန် ညမှာပြင်သစ်လို့ ပြောမယ်ဆို ရနိုင်ပါတယ်၊\nမိရိုးဖလာ စိုက်ရေးပျိုးရေးမွေးမြူရေး အလုပ်လုပ်ကြသူ များနဲ့ ဖိုးကြီးအို ဖွားကြီးအိုများလောက်သာ\nနေ့လည်နေ့ခင်း ရှိကြပုံ ပေါ်ပါတယ်၊\nအဲဒီလို ဆိုကြလေတော့ ဒီဒေသ ဒီအရပ်သားတွေဟာ ကီလိုမီတာ ငါးရာကျော်လောက် ဝေးကွာတဲ့\nပြင်သစ် မြို့တော်ပါရီရဲ့ စရိုက်တွေထက် ဆွစ်ယဉ်ကျေးမှု ဆွစ်စရိုက်တွေ လွှမ်းမိုးနေမယ်ဆိုတာကို\nအဲဒါကြောင့် ဒီဒေသကို ပြင်သစ်စကားပြောတဲ့ Suisse Romandie ဒေသထဲမှာ ထည့်သွင်းမယ် ဆိုရင်တောင် ရနိုင်ပါတယ်၊\nGex မြို့ကျော်ပြီး သိပ် မကြာခင်မှာတော့ တောင်အတက်လမ်း စတင်ပါပြီ၊\nပင်လယ် ရေမျက်နှာပြင် မီတာငါးရာ အမြင့်ကနေ တထောင်ကျော် တထောင့်သုံးရာကျော်လောက်ထိ\nပြန်တက်ရမှာဆိုတော့ မီတာ ခွန်နှရာကျော်ရှစ်ရာ ပေနဲ့ဆိုပါက နှစ်ထောင်ကျော် နှစ်ထောင့်ငါးရာလောက်\nမြို့အထွက် တောင်တက်လမ်း ရောက်စမှာကို နှင်းကြွင်းနှင်းကျန်တွေကို လမ်းဘေးမှာ စတွေရပါပြီ၊\nရာသီဥတုက နေလုံးမမြင်ရ၊ ကျဲကျဲတောက်ပူနေတာမျိုးလည်းမဟုတ် ကောင်းကင်ကလည်း အရမ်း ကြည်လင် မနေပေမယ့် တိမ်စိုင်ဖြူဖြူတွေ ပြေးလွှား နေတာမျိုးလည်း မဟုတ်ပါဘူး၊\nမှတ်တမ်းတင် ဓါတ်ပုံရိုက်ကောင်းရုံလေးသာပါ၊ ရေခဲတောင်ထိပ်ကိုတော့ သဲသဲကွဲကွဲ မြင်တွေ့ရလို့ မဆိုးပေဘူးလို့ ပြောရပါမယ်၊\nနွေခေါင်ခေါင် ဂျူလိုင်ကုန်သြဂတ်စ်ရက်များမှာတော့ တောင်ထိပ်ကရေခဲတွေ အရည် ပျော်ဆင်းကုန်လို့ တချို့တလေသော တောင်ထိပ်များမှတပါး အများစုကတော့ အခုမြင်တွေ့ရသလို ဆီးနှင်းတွေ ဖုံးလွှမ်းနေတဲ့ အဖြူရောင်တောင်ထွဋ်များအဖြစ် တွေ့ရှိရမှာ မဟုတ်ပါဘူးတဲ့၊\nနွေမှာပူ၍ ဆောင်းတွင် ခိုက်ခိုက်တုန်ချမ်းသော တောင်ပေါ်ဒေသများပါ၊\nလွန်ခဲ့တဲ့ တပတ် ဆယ်ရက်ကျော်က ကျခဲ့တဲ့ နှင်းလက်ကျန်တွေက အခုထိအောင် ကျန်ရှိနေသေးတာပါတဲ့၊\nနေပူလာပေမယ့်လည်း နှင်းကနေ ရေခဲတုံးလို ဖြစ်သွားပြီ ဆိုလာရင် တော်တော်နဲ့ ပြန်လို့ အရည်ပျော် မလွယ်ပါဘူးတဲ့၊\nအဲဒါကြောင့် အိမ်ခေါင်မိုးတံစက်မြိတ်စွန်းတွေက တွဲလောင်းကျနေတဲ့ နှင်းတွေက ရေခဲဖြစ်သွားလို့\nကျောက်စက်ပန်းခက် နှင်းခက်ပန်းဆွဲတွေလို မြင်တွေ့ရတာပါ၊\nလူသူ အရိပ်အယောင် မမြင်ရပါတဲ့ တောင်တက်လမ်းနဘေးက အိမ်တလုံး (ဓါတ်ပုံ မရငတ)\nတောင်တက်လမ်း တလျှောက်မှာတော့ ရွာရယ်လို့ မရှိပါဘူး၊ လူသူမနေတော့တဲ့ အိမ်ဟောင်းတချို့ တလေနဲ့ အပန်းဖြေနားနေခန်း တည်းခိုခန်း စားသောက်ဆိုင် တချို့ကိုသာ တွေ့ရှိရပါတယ်၊\nအဲဒီလို လူသူမနေကြတဲ့ ပုံစံရှိတဲ့အိမ်တွေက တောင်တက်လမ်းအကွေ့တွေမှာ အနှောက်အယှက်ဖြစ်စဖွယ် တည်ရှိနေပေမယ့် ဘာလို့ မဖျက်ခံရပါသလဲဆိုတဲ့ မေးခွန်းကိုတော့ မောင်ရင်ငတေ မေးကြည့်ချင်မိ ပေမယ့် မမေးရဲပါဘူးလေ၊ သို့ပေမယ့် တွေးမိတာလေး ရေးမိတာပါ၊\nသူ့တိုင်း သူ့ပြည် သူ့ဥပဒေတွေကတော့ ရှိကြမှာပါ၊ အဲဒီလို အိမ်မအိုတအိုတွေကို\nတောင်ပေါ်မှ မြေပြန့်ဆီသို့ သမင်လည်ပြန် (ဓါတ်ပုံ မရငတ)\nအပေါ်ရောက်လာတာနဲ့အမျှ အအေးဓါတ်က ပိုမိုလာသလို သဘာဝတောတွေတောင်တွေရဲ့ အရုပ် အရိပ် အရောင်တွေက ပိုမို လွှမ်းမိုးလာသလိုပါ၊\nလေတိုးသံကိုက မတူခြားနား လာပါတယ်၊ အအေး မကုန်သေးသလို နွေရာသီ စစ်စစ် မရောက်သေးတဲ့ ကာလမို့လို့ ပိုသိသာပါတယ်၊\nနွေရာသီစစ်စစ် ရောက်ရှိလာပြီ ဆိုရင်တော့ အခုလို ရေခဲရောင်ဖြူဖြူတွေအစား တတောတတောင် လုံးက သစ်ရွက်သစ်ခက်တွေနဲ့ စိမ်းစိမ်းစိုလို့ နေပါတယ်တဲ့၊\nမောင်ရင်ငတေ့ သူငယ်ချင်း ကားဆရာ တောင်ပေါ်သားက ကားမောင်းလည်း ကျွမ်းကျင်သလို စကားပြောကလည်း ကျွမ်းကျင်လှပါတယ်၊\nမောင်ရင်ငတေကတော့ တွေ့မြင်သမျှ မှတ်တမ်းတင်ရင်း ပြောသမျှကိုလည်း နားထောင်ရင်း ရသမျှ လောကအလှကို ခံစားရင်း ခပ်ငြိမ်ငြိမ်လေးသာ လိုက်ပါလာခဲ့ပါတယ်၊\nတောင်ပေါ်က မြေပြန့်မြို့လို့ ဆိုရမယ့် Gex ရဲ့ ပင်လယ်ရေ မျက်နှာပြင်ရဲ့ အမြင့်က မီတာငါးရာကျော်ရှိပြီး အခု မီတာတထောင် ကျော်ထိ တက်လာရတာမို့ မြင်ရတဲ့မြင်ကွင်းက သိသိသာသာ ကွာခြားလာပါတယ်၊\nဥရောပမြို့ကြီး တွေရဲ့ အနိမ့်အမြင့်ကို အလွယ်မှတ်သားပြောမယ်ဆိုရင် ပင်လယ်ရေပြင်နဲ့ တန်းတူနီးပါးသာမြင့်တဲ့ ပင်လယ်ကမ်းနားတွေနဲ့လည်း နီးတဲ့ ဒိန်းမတ် ဘယ်လ်ဂျီယမ် နယ်သာလန် အင်္ဂလန် လန်ဒန်မြို့လို မြေနိမ့်ဒေသ မြို့တွေ၊\nပါရီမြို့လို ပင်လယ်နဲ့ဝေးကွာ တောင်ပူစာ ခပ်နိမ့်နိမ့်တွေ ဝိုင်းရံထားတဲ့ မီတာ လေးငါးဆယ်လောက်\nစပိန်ရဲ့ မာဒရစ် ဂျာမဏီရဲ့ မြူးနစ်မြို့တို့လို မီတာငါးရာကျော် ကုန်းပြေမြင့်ပေါ်က မြေပြန့်လွင်ပြင်ပေါ်က မြို့တွေ၊\nဂျာမန်အဲလ် သြစတြီးယားအဲလ် ပြင်သစ်အဲလ် ဆွစ်အဲလ်စတဲ့ အဲလ်တောင်တန်းတောင်ထွဋ်တွေကြား\nရေကန်ကြီးတွေနဘေး မီတာသုံးလေးငါးရာ မြင့်တဲ့ ဆွစ်ဇာလန်ရဲ့ ဇူးရစ် ဂျီနီဗာ ဘန်းန်မြို့တို့နဲ့ လက်ခ်ျတင်စတန်းန်တို့ ဗီယာနာတို့လို မြို့တွေ၊\nမြေထဲပင်လယ်ကမ်းက ဘာဆီလိုနား မားဆေးလ် မိုနာကို ဂျီနိုဗာတို့လို အတ္တလန်တစ်က လိစ်ဘိုဝါ\nပေါ်တိုမြို့တို့လို ပင်လယ်ကမ်းခြေ သဲသောင်ပြင်တွေနဲ့ မီတာ လေးငါးရာမြင့် ဂျောက်ကမ္ဘားကြီးရဲ့ အကြားက မြို့တွေ . . . မြို့တွေ . . . . ……. .. ……….. စသဖြင့် စသဖြင့် . . . . .. . ….. . ……..\nအဲဒီလို နာမည်ကြီး မြို့ကြီးတွေအပြင် သစ်တောထူထပ် အထူးသဖြင့် ထင်းရူးပင် ထင်းရူးတောတွေ ဖုံးလွမ်းရာ တောင်ပေါ်ဒေသ မီတာ တထောင်ကျော် ထောင့်ငါးရာမှာ တည်ရှိကြတဲ့ မြို့ကလေးတွေ ရွာကလေးတွေ အားလုံးအားလုံးဟာ မြင်ရတဲ့မြင်ကွင်းခြင်း ဘယ်လိုမှ မတူညီနိုင်ပါဘူး၊\nသူငယ်ချင်း ဖြစ်သူက စကားတပြောပြော ကားမောင်းရင်း ရှင်းပြနေသလို မောင်ရင်ငတေ့ အတွေးတွေကလည်း တောင်ရောက်မြောက်ရောက်ပါ၊\nသူက တောင်တက်လမ်းတွေကို အရှိန်မလျှော့ မောင်းရင်းပြောနေ ပေမယ့် ကားမောင်းမှာ တချက်မမှားသော်လည်း မောင်ရင်ငတေလိုသာ အတွေးနောက်ကိုလိုက်ပြီး မောင်းရင်တော့\nဂျောက်နက်နက်သို့ ထိုးကျလမ်းသာ ရှိပါတော့တယ်၊\nအဲသလို စကားတပြောပြောနဲ့ မောင်းလာခဲ့ကြတာ တောင်ကြားလမ်းထိပ်သို့ ရောက်လုနီးလာပါပြီ၊\nခဏနားဖို့ ပြောကြပြီး ဗျူးပွိုင့်လိုနေရာမျိုး လမ်းနဘေး ခပ်ကျယ်ကျယ်ရှိတဲ့နေရာမှာ ကားထိုးရပ်လို့ ပတ်ဝန်းကျင် အလှကို ခေတ္တခဏ ခံစားကြပါတယ်၊\nတဒင်္ဂခေတ္တခဏ ခံစားချိန်ရလေးသာ ရခဲ့တယ် ဆိုပေမယ့် စိတ်ထဲမှာ အတော်လေးကြာလိုက်တယ် ထင်မိပါတယ်၊\nမိုးမချုပ်သေးပေမယ့် နေစောင်း ပြီဆိုတော့ အအေးက တစတစပိုလာပါတယ်၊\nအအေးပိုလာသလို ဒီလိုမျိုး တောင်ပေါ်ဒေသက နေ ပျောက်တာနဲ့ မိုးအချုပ်က မြန်တတ်တာမို့ အမှောင်ထုလွှမ်းမလာခင် အိမ်အရောက်ပြန်ကြရအောင် ဆိုပြီး တောင်စောင်းဂျောက်နှုတ်ခမ်းဘေးကနေ ကားရပ်နားထားရာသို့အပြန် စက်ဘီးတစီး အပြင်း ဖြတ်နင်းသွားတာတွေ့လို့ စောင့်ပြီး မှတ်တမ်းတင်ရ ပြန်ပါတယ်၊\nတောင်ကြားလမ်းထိပ်ကို အပြင်းမောင်းတက်လာတဲ့ စက်ဘီးသမား (ဓါတ်ပုံ မရငတ)\nတကိုယ်တော် အနင်းသမား တယောက်သာပါ၊ အပျော်ထမ်း နင်းတာလား လေ့ကျင့်ခဏ်းဆင်းရင်း နင်းနေတာလားကတော့ မသဲကွဲပါဘူး၊ ဝတ်စုံပြည့်နဲ့ပါ၊\nဒီလိုမျိုး ကုန်းအတက် တောက်လျှောက်ကြီး ဘယ်လိုများ နင်းတက်လာသလဲ မသိပါဘူး၊\nသူ့ ကြည့်ရတာ ခပ်သာသာလေး နင်းတက်လာတာမျိုး ပါ၊ ငှက်ကလေးတကောင် လေဟုန်ကိုစီး အမြင့်ကိုဆန် ပျံတက်သွားတာမျိုးပါ၊\nဒီ Route de la Faucille သို့မဟုတ် Col de la Faucille တောင်ကြားလမ်းက စက်ဘီးသမားများရဲ့ အကြိုက် တောင်တက် တောင်ဆင်းလမ်း တခုပါ၊\nပြင်သစ်ပြည်က နာမည်ကြီးတဲ့ Tour de France နိုင်ငံပတ် စက်ဘီးပြိုင်ပွဲတွေမှာ အကြိမ်များစွာ ပါဝင်ခဲ့တဲ့ လမ်းအပိုင်းဖြစ်သလို နွေရာသီခါမှာလည်း အပျော်တမ်း အုပ်ဖွဲ့နင်းကြသူတွေကို အများအပြား\nဒါပေမယ့် ဘာအတွက်ကြောင့်ရယ်တော့မသိ အဲဒီဒေသနဲ့ ပြင်သစ် နာမည်ကျော် Tour de France စက်ဘီး ပြိုင်ပွဲတွေနဲ့ ကင်းဝေးလာခဲ့တာ ဆယ်စုနှစ် တခုနီးပါး ရှိလာခဲ့ပါပြီ၊\nဒါပေမယ့် စက်ဘီးနင်းဖို့ သက်သက်သမားတွေကတော့ ဒီနယ်ဒီမြေ ဒီလမ်းကြောင်းကို ချစ်မြတ်နိုးကြတယ် ထင်ပါရဲ့၊ ဒီတော ဒီတောင်မှာ ဒီမြေ ဒီလေ ရနံ့တွေကို ရှုရှိုက်လို့ နင်းနေရရင်ကို အသက်ရှည်စေပါသတဲ့ ခင်ဗျား၊\nတောင်ပေါ်ပြန်လမ်းတလျှောက် မောင်ရင်ငတေ့ စိတ်အတွေးထဲသို့ ရောက်လာတာတွေက များပြား လွန်းလှပါတယ်၊\nတောင်ပေါ်တောင်အောက်သဘာဝတွေ ကွာဟမှု၊ နိုင်ငံတွေမြေကြီးတွေ ကွာဟမှု၊\nလူတယောက်ချင်းစီရဲ့ ကားမောင်း ကျွမ်းကျင်မှု စက်ဘီးနင်း ကျွမ်းကျင်မှု . . . . … . ….. ……… …\nမောင်ရင်ငတေရဲ့ ကျွမ်းကျင်မှုကကော ဘယ်ဟာပါလဲ . . . . . …… … အများကြီး တွေးမိရပါတယ်၊\nLes Rousses ရွာဝင်လမ်း ရှု့မျှော်ခင်း (ဓါတ်ပုံ မရငတ)\nLes Rousses ရွာဝင်နယ်စပ်ဂိတ်က Hôtel restaurant Arbez Franco-Suisse (ဓါတ်ပုံ မရငတ)\nအဲသလို တောင်ပေါ် အပြန်လမ်းမှာ တွေးရင်း ငေးရင်း မီတာ ၁၃၂၃ အမြင့်မှာ တည်ရှိပါတယ်ဆိုတဲ့\nCol de la Faucille ဆိုင်းဘုတ်လေးကိုကျော်ဖြတ်လို့ တည်းခိုရာ တောင်ခြေရွာကလေးဆီသို့ ပြန်၍\nD1005 ကျေးလက်လမ်းကလည်း ဤနေရာတွင် ဂိတ်ဆုံးပါပြီ၊ Les Rousses မြို့ လမ်းဆုံလည်းရောက်ပါပြီ၊\nမောင်ရင်ငတေတို့ရဲ့ ခရီးစဉ်လည်း ဤတွင် ပြီးဆုံးပါပြီ၊ နောင်များတော့ ပြန်လည်ဆုံကြသေးတာပေါ့ . . . . . .. …. D1005 တောင်တက် ကျေးလက်လမ်းလေးရယ်၊\nဂျူရာမှ ဂျီနဲ့ဗ် သို့ နောက်ဆက်တွဲ\n** ဂျူရာမှ ဂျီနဲ့ဗ် သို့မဟုတ် ဂျီနီဗာသို့ ** Massif du Jura-Genève * ခရီးမှတ်တမ်းပုံရိပ်များ * * (တစ်) (နှစ်) ဆိုပြီး ၂၀၁၆ ခုနှစ် မတ်လပထမပတ်အတွင်း သွားခဲ့တာကို ၂၀၁၁ ခုနှစ်က မှတ်တမ်းပုံ များနဲ့အတူ ပြီးခဲ့တဲ့ ဧပရယ်လဆန်းက ရေးသားခဲ့ပါတယ်၊\nအပိုင်းတစ်အပြီး အပိုင်းနှစ်ကို ရေးရင်းနဲ့ (ဆက်ရန်ရှိပါသေးတယ်၊ ၀၅၀၄၂၀၁၆) ဆိုပြီး မောင်ရင်ငတေရဲ့ ထုံးစံအတိုင်း ဆက်မရေးဖြစ်ပါဘဲ ရပ်နားထားမိပါတယ်၊\nအဲဒီတွင်းမှာ မမျှော်လင့်ပါဘဲ မောင်ရင်ငတေရဲ့ ပါရီဇီယမ်ညီငယ်သူငယ်ချင်း များက တောင်းဆိုလာလို့ ဧပရယ် လကုန်ပိုင်းက ထပ်မံ ရောက်ရှိသွားခဲ့ရ ပြန်ပါတယ်၊\nအဲဒါကြောင့် တော်ရုံတန်ရုံရောက်ဖို့မလွယ်လှတဲ့ အဲဒီတောင်ပေါ်လမ်းနဲ့ အဲဒီတောင်ပေါ်ခရီးကို ၄၅ ရက်အတွင်း နှစ်ကြိမ်နှစ်ခေါက် ရောက်ခဲ့ရတဲ့အတွက် မောင်ရင်ငတေအတွက် ထူးခြားလှပါတဲ့ ခရီးစဉ်တခု အဖြစ် မှတ်တမ်းဝင်ခဲ့ရပါတယ်၊\nအဲဒါကြောင့် ဒီစာစု * ဂျူရာမှ ဂျီနဲ့ဗ်သို့ ** * ရဲ့ အဆုံးသတ်အဖြစ် ရေးသားထားခဲ့တဲ့ . …... . …...\nပြန်လည်ဆုံကြသေးတာပေါ့ . . . . ……. . .. …. D1005 တောင်တက် ကျေးလက်လမ်းလေးရယ်၊ ဆိုတာက တကယ်ကိုပဲ ပြန်တွေ့ခဲ့ရပါပြီ၊\nအတက်အဆင်းမထပ်အောင်လို့ လက်ဝဲရစ်လက်ယာရစ်နဲ့ နှစ်ခေါက်စလုံး စိတ်ရှည်လက်ရှည်\nမောင်းပို့ပေးခဲ့တဲ့ မွန်ဆီယာ ကိုအောင်သက်ပိုင်အား ဒီနေရာက ကျေးဇူးအထူးတင်ရှိပါကြောင်း မှတ်တမ်းတင်အပ်ပါတယ် ခင်ဗျား၊\n* ခရီးမှတ်တမ်းပုံရိပ်များ ** ဆိုတာနဲ့ အညီ မောင်ရင်ငတေ မှတ်တမ်းတင်လာခဲ့သော ပုံတွေထဲက မှတ်တမ်း စာစု ရေးသားမှုတွေနဲ့ အလိုက်ဖက်ဆုံး အကောင်းဆုံးလို့ ထင်မိရတဲ့ ပုံတွေကို တွဲဖက်လို့\nခရီးသုံးခေါက်ပေါင်းမှတ်တမ်းဖြစ်လို့ ဖော်ပြချင်တဲ့ပုံတွေ များပြားသွားလွန်းခဲ့ရပြီး ဟုန်သွားခဲ့ရင်တော့ ခွင့်လွှတ်တော်မူကြပါ၊\nအဆုံးသတ်အနေနဲ့ အချိန်ကာလရာသီဥတု ပြောင်းသွားလို့ မြင်တွေ့ခဲ့ရတဲ့ မြင်ကွင်း ပြောင်းလဲသွား တာလေးကို ဖော်ပြလိုက်ပါတယ်၊\nမောင်ရင်ငတေရဲ့ ခရီးသွားခြင်းအနုပညာ ** လို့ ခေါင်းစည်းတပ် ခေါ်ဆိုရခြင်းက ဒီလို ခံစားရမှုတွေ အတွက် တင်စားရခြင်းပါခင်ဗျား၊\nဂျူရာမှ ဂျီနဲ့ဗ် သို့မဟုတ် ဂျီနီဗာသို့ * ** * ခရီးမှတ်တမ်းပုံရိပ်များ ** * အပိုင်းတစ် နဲ့ အပိုင်းနှစ်ကို\nနေရာတူပေမယ့် ခံစားရချက် မတူတဲ့ ဒီပုံလေးတွေနဲ့ အဆုံးသတ် လိုက်ရပါကြောင်း . . … …………\nLes Rousses (ဓါတ်ပုံ မရငတ)\n၄၅ ရက်အတွင်း ခြားနားသွားတဲ့ မြင်ကွင်းနှစ်ခုပါ၊ အပေါ်ပုံက မတ်လ ၁၁ ရက်နေ့က ရိုက်ကူးခဲ့တာ ဖြစ်ပြီး အောက်ပုံ မြက်ခင်းစိမ်းကတော့ ဧပရယ် ၂၅ ရက်နေ့က ရိုက်ကူးခဲ့တာ ဖြစ်ပါတယ်၊\nဆီးနှင်း တွေက ဒီနှစ်မှာ ဖေဖေါ်ဝါရီနဲ့မတ်လတလျှောက်လုံးလိုလို ဖုံးလွှမ်းနေခဲ့တာဖြစ်ပြီး ရေခဲစကီး လာစီး ကြသူ ဧည့်သည်များနဲ့ ဒေသတခုလုံး လူစည်ကားနေခဲ့ပါတယ်တဲ့၊\nအပေါ်ပုံမှာ တွေ့မြင်ရတဲ့အတိုင်း အိမ်ရှင်လား ဧည့်သည်လားမသိ တည်းခိုရာနားခိုရာကို စကီးစီးပြန်ကြတဲ့ အပြန်လမ်းပါ၊\nဧပရယ်လ ကုန်မှာလည်း ရှားရှားပါးပါး ထူးထူးခြားခြား နှင်းတွေကျပြန်လို့ နေရာတော်တော်များများမှာ\nဖွေးဖွေး ဖြူဖြူ ရှုခင်းတွေကို မျက်စေ့တဆုံး မြင်တွေ့ခဲ့ရပါတယ်၊\nဧပရယ်ရဲ့နှင်းဖြူုကတော့ စကီးစီးရလောက် အောင်တော့ မဟုတ်ပါဘူး၊ ဒီကနေ့ကျ ဒီကနေ့ဖြူ နောက်တရက်လောက်မှာတော့ မူလမြက်ခင်း ခပ်စိမ်းစိမ်းတွေကိုသာ ပြန်လည်မြင်တွေ့ရမှာပါ၊


လူချင်းနီးပေမဲ့ စိတ်ချင်းဝေးနေတဲ့အဖြစ်မျိုး ကြုံနေရပြီလား? – Trend.com.mm\nလူချင်းနီးပေမဲ့ စိတ်ချင်းဝေးနေတဲ့အဖြစ်မျိုး ကြုံနေရပြီလား?\nPosted on April 25, 2019 June 14, 2019 by Noel\nအချစ်ရေးတစ်ခုဟာ အမြဲတမ်းပျော်ရွှင်နေရတယ်ရယ်တော့မရှိပါဘူး။စိတ်ညစ်စရာတွေ၊စိတ်ရှုပ်စရာတွေလည်းကြုံရသလို အချစ်တွေပိုတိုးလာတဲ့\nအခိုက်အတန့်တွေလည်းရှိကြပါတယ်။တစ်ခါတစ်လေဆို ချစ်သူတွေလို့သာ ခံယူထားတယ်။တစ်ယောက်နဲ့တစ်ယောက်စိတ်ချင်းဝေးကွာနေတာတွေလည်း\nအခုပြောပြပေးချင်တာက ဘာလဲဆိုရင် ကိုယ့်ချစ်သူက ကိုယ့်အနားကနေထွက်သွားချင်နေသလိုလို၊ကိုယ့်ကိုထားခဲ့တော့မလို၊လူကသာကိုယ့်အနားမှာရှိနေတယ်။စိတ်ချင်းဝေးကွာနေသလို ခံစားလာရတဲ့အခါ ဘာဆက်လုပ်သင့်လဲဆိုတဲ့အကြောင်းပါပဲ။မိန်းကလေးတွေက တစ်ခုခုဆို သွေးပူပြီး ၀ုန်းဒိုင်းကြဲဖြေရှင်းတာများလို့ ပိုပြီးအဆင်မပြေဖြစ်တာတွေအများကြီးပါ။ဒါကြောင့်သွေးအေးအေးနဲ့ ဒီအခြေအနေကိုဖြေရှင်းနိုင်အောင် အချက်ကလေးသုံးချက်ကိုမျှဝေပေးလိုက်ပါတယ်။\nသူ ကိုယ့်အနားကနေထွက်သွားချင်နေတယ်လို့စိတ်ထဲကခံစားလာရရင် မလန့်သွားပါနဲ့။ယောကျာ်းလေးတွေက တစ်ကြိမ်တစ်ခါလောက်တော့သူတို့လက်ရှိအချစ်ရေးကနေရုန်းထွက်ချင်တဲ့စိတ်လေးရှိတတ်ကြပါတယ်။သူတို့စိတ်ထဲ မလွတ်လပ်ဘူး၊ကျဥ်းကျပ်တယ်လို့ခံစားလာရတဲ့အခါမျိုး၊မပျော်ရွှင်တော့ဘူးလို့ခံစားလာရတဲ့အခါမျိုးမှာပေါ့။ဒါပေမဲ့ ဒါကလည်း အခိုက်အတန့်ပါပဲ။\n*သူကိုယ့်ဆီ တကယ်ပြန်လာချင်ရဲ့လားဆိုတာ သေချာအောင်စောင့်ပါ\nဒီလိုအခြေအနေမျိုးမှာ သင့်အနေနဲ့ သူ့ကိုအချိန်ခဏတာတော့ပေးဖို့လိုအပ်ပါတယ်။သူ့စိတ် သင့်ဆီပြန်လည်လာဖို့ သူ့ရဲ့ ကိုယ်ပိုင်စိတ်နဲ့သာဆုံးဖြတ်ပါစေ။\n*သင့်ဆီသူပြန်ရောက်လာတဲ့အခါ အေးအေးဆေးဆေးတည်တည်ငြိမ်ငြိမ်နဲ့ အချစ်ရေးကိုဆက်လက်ထိန်းသိမ်းပါ\nသူ့အနေနဲ့ သင့်ဆီက ထွက်သွားဖို့ကြိုးစားကောင်းကြိုးစားလိမ့်မယ်။ဒါပေမဲ့ သူဟာ သင့်ကိုတကယ်ချစ်ပြီးမပြတ်နိုင်လို့ သင့်ဆီပြန်လာတယ်။ခဏတာ\nအေးစက်နေခဲ့ပေမဲ့ နောက်ပိုင်းပြန်ပြီးနွေးထွေးဖို့ကြိုးစားလာတယ်။သင့်ကိုပိုပြီးဂရုစိုက်ပေးလာတယ်ဆိုရင် လစ်လပ်သွားတဲ့အချိန်တွေအတွက် အပြစ်တင်\nဝေဖန်တာမျိုးမလုပ်ပါနဲ့။မသိသလိုပဲနေပြီး သူကိုယ့်ဆီမှာ ပိုပြီးပျော်ရွှင်အောင် သူဟာ ကိုယ်နဲ့မှ ပျော်ရွှင်ရတယ်ဆိုတာ သူခံစားရအောင်လုပ်ပါ။\nအချစ်ရေးတစ်ခုဟာ စဖို့လွယ်ပေမဲ့ ဖြတ်ဖို့ကတော့ လွယ်မလိုနဲ့ခက်ပါတယ်။သူ့ဘက် ကိုယ့်ဘက်နားလည်အောင်ညှိယူရတဲ့အပိုင်းတွေကလည်းအများကြီးပါပဲ။\nသူဟာ ကိုယ့်ဆီကထွက်သွားဖို့ကြိုးစားခဲ့ဖူးတယ်ဆိုရင် ကိုယ်ဘာလိုအပ်နေခဲ့တာလဲဆိုတာ သင့်ဘက်ကလည်း ပြန်ဆန်းစစ်ဖို့လိုအပ်ပါတယ်နော်။မိန်းကလေးတွေအတွက် အကြံပေးထားတာဆိုပေမဲ့ ယောကျာ်းလေးတွေလည်းကိုယ့်ချစ်သူမိန်းကလေးအေးစက်စက်ဖြစ်နေတဲ့အခါ ဒီအချက်လေးတွေအတိုင်းလုပ်ကြည့်ပါ။\nSung Hoon နဲ့ Han Bo Reum တို့ရဲ့ထွက်ရှိလာတော့မယ့် ဇာတ်ကားသစ်လေး


ဂျာဗား ဘာသာစကား - ဝီကီပီးဒီးယား\n၈၂ million (2007)\njav – ဂျာဗား\nဂျာဗား ( /dʒɑːvəˈniːz/ ;  ꦧꦱꦗꦮ basa Jawa ၊ အာရဗီ: باساجاوا; အသံထွက် ꦕꦫꦗꦮ, cara Jawa ဟုလူသိများသည် )အင်ဒိုနီးရှား ရှိ ဂျာဗား ကျွန်း၏ အလယ်ပိုင်းနှင့် အရှေ့ပိုင်းမှ ဂျာဗားလူမျိုး တို့၏ ဘာသာစကားဖြစ်သည်။ ဂျာဗားအနောက်ပိုင်းကမ်းရိုးတန်းတွင်လည်း ဂျာဗားစကားပြောသောနေရာများ ရှိသည်။ လူဦးရေ ၉၈ သန်းကျော်၏ မိခင်ဘာသာစကား ဖြစ်သည်။ (အင်ဒိုနီးရှား၏ စုစုပေါင်းလူဦးရေ ၄၂% ကျော်ရှိသည်) ။\n၂ အသံထွက် သင်္ကေတ\n[[ဖိုင်:Aksara_Jawa_-_jawa.png|thumb| ဂျာဗား အက္ခရာဖြင့် ရေးသားထားသော ဂျာဗား ава ဟူသောစကားလုံး ခေတ်သစ်ဘာသာစကားသုံးမျိုး ရှိသည်။ အလယ်ဂျာဗား၊ အရှေ့ဂျာဗားနှင့်အနောက်ဂျာဗား ထိုသုံးမျိုးတွင် ပြောဆိုသုံးစွဲသူ ဆက်တိုက် ရှိပြီး ဂျာဗားအနောက်ဘက်စွန်းရှိ Banten မှသည်အရှေ့ဘက်ထောင့်ရှိ Banyuwangi Regency အထိဖြစ်သည်။ ဂျာဗားစကားအားလုံးသည် အပြန်အလှန်နားလည်နိုင်သည် ။\nအောက်ဖော်ပြပါအတိုင်းခေတ်သစ်ဂျာဗား ၏ အသံထွက် ပုံစံများ\nခါးပန်းကိုလက်ယာပခုံးမှ ညာဘက်သို့ သိုင်း၍ဝတ်ဆင်ထားသည့် ၐုရာကာတာဘုရင် ၐုၐုဟုနန် ပါကူဝိုနို ၁၀၏ ပုံတော်ဘုရား။ ဆူရာကာတာ သည်ဂျာဗားယဉ်ကျေးမှု၏အချက်အချာနေရာဖြစ်ခဲ့ပြီး၎င်း၏စကားသည် သန့်စင်ခြင်းအဓိပ္ပာယ်ရစ်သည်။\nMajuscule ပုံစံများ ( စာလုံးအကြီး )\nအသေး အဖွဲပုံစံများ ( စာလုံးအသေး )\nအ ဘ စ ဒ ဓ အ အ အ ဖှ ဂ၊ ဂျ ဟ ဣ\nဂျ က၊ခ လ၊\nမ န င ည အို ပ ကျ ရ\n၏ တ သ၊ထ ဥ၊ အု ဗ ဝ အ ယ ဇ\nဟ န စ ရ က ဒ တ သ၊ၐ၊ၑ ဝ လ ပ ဓ ဇ ယ ည မ ဂ ဘ သ င\n၁၉၈၀ သန်းခေါင်စာရင်းအရဂျာဗားနီးယားကိုနေ့စဉ်အိမ်ထောင်စုများ၏ ၄၃% တွင်နေ့စဉ်အသုံးပြုခဲ့သည်။ ဤတွက်ချက်မှုအရဂျာဗားစကားပြောသူသန်း ၆၀ ကျော်သည်နိုင်ငံလူ ဦး ရေ ၁၄၇,၄၉၀,၂၉၈ မှ  ဖြစ်သည်။  [မှတ်စု ၁]\n[[ဖိုင်:Java_languages.JPG|thumb| ဂျာဗား ၊ မာဒူရာနှင့် ဘာလီ ဘာသာစကားများဖြင့်ပြောဆိုသောဘာသာစကားများ၏ဖြန့်ဝေခြင်းမြေပုံ ]]\nဟုတ်တယ် အီယို inggih or nggih \nမဟုတ်ဘူး အော်ရာ boten\nဘာလဲ ဩပေါ် ပုပ္ပား\nဘယ်သူလဲ ဆောပေါ် sinten\nဘယ်လိုလဲ ကပရီရေသို့မဟုတ် ကပီရေ kados pundi သို့မဟုတ် pripun\nအဘယ်ကြောင့် nangapa သို့မဟုတ် ngapa kènging punapa\nစားသည် မန်းဂန် နတ်သမီး\nအိပ်ပါ နင် saré\nဒီမှာ ဩစတြေးလျ riki သို့မဟုတ် mriki ing\nအဲဒီမှာ kana အပေါ် rika သို့မဟုတ် mrika ing\nရှိပါတယ် (ရှိပါတယ်) ana မင်္ဂလာပါ\nမရှိ (မရှိ) ora ana boten wonten\nမဟုတ်ဘူး! သို့မဟုတ် ငါကမလိုချင်ကြဘူး! လူ ရေ\nအပျော်အပါးအဘို့အအလည်အပတ်ခရီးပါ dolan amèng-amèng\nဂျာဗားဘာသာစကား ငိုကိုစကားဘယ်ဘက်တွင်ရှိပြီး ဂျာဗားကရာမာမှာညာဘက်တွင်ရှိသည်။\n၀ ꧇꧐꧇ nul nul ဒတ်ခ်ျဘာသာမှ တိုက်ရိုက်ဆင်းသက်လာသည်။\n၁ ꧇꧑꧇ siji satunggal\n၂ ꧇꧒꧇ loro kalih\n၃ ꧇꧓꧇ telu tiga\n၄ ꧇꧔꧇ papat sakawan\n၅ ꧇꧕꧇ lima gangsal\n၆ ꧇꧖꧇ enem enem\n၇ ꧇꧗꧇ pitu pitu\n၈ ꧇꧘꧇ wolu wolu\n၉ ꧇꧙꧇ sanga sanga\n၁၀ ꧇꧑꧐꧇ sapuluh sadasa\n၁၁ ꧇꧑꧑꧇ sawelas satunggal welas\n၂၀ ꧇꧒꧐꧇ rong puluh kalih dasa\n၂၁ ꧇꧒꧑꧇ salikur satunggal likur\n၂၂ ꧇꧒꧒꧇ rong likur kalih likur\n၂၃ ꧇꧒꧓꧇ telunh likur tigang likur\n၂၄ ꧇꧒꧔꧇ patang likur sakawan likur\n၂၅ ꧇꧒꧕꧇ salawé salangkung\n၂၆ ꧇꧒꧖꧇ enem likur enem likur\n၂၇ ꧇꧒꧗꧇ pitung likur pitung likur\n၂၈ ꧇꧒꧘꧇ wolung likur wolung likur\n၂၉ ꧇꧒꧙꧇ sangang likur sangang likur\n၃၀ ꧇꧓꧐꧇ telung puluh tigang dasa\n၃၁ ꧇꧓꧑꧇ telung puluh siji tigang dasa satunggal\n၄၀ ꧇꧔꧐꧇ patang puluh sakawan dasa\n၄၁ ꧇꧔꧑꧇ patang puluh siji sakawan dasa satunggal\n၅၀ ꧇꧕꧐꧇ sèket sèket\n၅၁ ꧇꧕꧑꧇ sèket siji sèket satunggal\n၆၀ ꧇꧖꧐꧇ sawidak sawidak\n၆၁ ꧇꧖꧑꧇ sawidak siji sawidak satunggal\n၇၀ ꧇꧗꧐꧇ pitung puluh pitung dasa\n၈၀ ꧇꧘꧐꧇ wolung puluh wolung dasa\n၉၀ ꧇꧙꧐꧇ sangang puluh sangang dasa\n၁၀၀ ꧇꧑꧐꧐꧇ satus satunggal atus\n၁၀၀၀ ꧇꧑꧐꧐꧐꧇ sèwu satunggal èwu\nဆူရာနမ်မှဂျာဗားနီးယားမှ ဂျာကာတာ စာမူ၏မူလအစကိုထိန်းသိမ်းရန်ကြိုးပမ်းသည်\nဂျာဗားအက္ခရာ (Unicode A980 — A9DF)\n↑ Nordhoff၊ Sebastian; Hammarström၊ Harald; Forkel၊ Robert; Haspelmath၊ Martin, eds. (2013)။ "Javanesic"။ Glottolog။ Leipzig: Max Planck Institute for Evolutionary Anthropology။\n"https://my.wikipedia.org/w/index.php?title=ဂျာဗား_ဘာသာစကား&oldid=698845" မှ ရယူရန်\nဤစာမျက်နှာကို ၄ အောက်တိုဘာ ၂၀၂၁၊ ၁၂:၁၉ အချိန်တွင် နောက်ဆုံး ပြင်ဆင်ခဲ့သည်။


အဆီဖုသမားလေးတွေအတွက် Cosrx ရဲ့ One step clear pad လေး | CosmeticMyanmar\nHome » Article » အဆီဖုသမားလေးတွေအတွက် Cosrx ရဲ့ One step clear pad လေး\nသွားစရာရှိခါမှ ဝက်ခြံတွေထွက်နေလို့ အဆီဖုတွေထွက်နေလို့ စိတ်ညစ်နေတဲ့သူလေးတွေရှိလား? ဝက်ခြံတွေကို မျက်စိတစ်မှိတ်အတွင်းမှာ ပျောက်သွားအောင်လုပ်နိုင်တာမရှိဘူးလားဆိုတဲ့အချစ်တို့ကို သတင်းကောင်းလေးပါးချင်လို့လေ။ ဘာလေးလဲဆိုတော့ ညဘက်မှဝက်ခြံတွေပေါ်ကို ကပ်လိုက်တာနဲ့ မနက်မိုးလင်းတာနဲ့ ချပ်ပြီးတော့ သက်သာသွားစေမယ့် ပစ္စည်းကောင်းလေးနဲ့မိတ်ဆက်ပေးမှာပါနော်။\nသူလေးကတော့ korea brand လေးဖြစ်တဲ့ cosrx လေးပါ။ လတ်တလော ကောင်မလေးတိုင်းလိုလိုရဲ့ မျက်နှာပေါ်မှာနေရာယူထားတဲ့ brand လေးဆိုလည်း မမှားပါဘူးနော်။ သူကသုံးပြီးတာနဲ့ နှစ်ပါတ်မှာ သိသာတဲ့ ရလဒ်တစ်ခုကိုပေးလို့ အသည်းစွဲဖြစ်နေကြတာပါနော်။ သူကတော့ toner, emuision, essence, cream အစရှိသဖြင့် အမျိုးအစားအများကြီးထုတ်ထားပြီးတော့ တကယ်လည်းပေးရတဲ့စျေးနဲတန်ပါတယ်နော်။ အဆီဖုတွေကို ပျောက်ကင်းစေတဲ့နေရာမှာဆရာကြီးဖြစ်လို့ ဝက်ခြံသမားတွေ အဆီဖုသမားတွေကတော့ သူမှသူပဲဖြစ်နေကြတော့တာပေါ့။\nအခုပြောပြပေးမှာလေးကတော့ ဝက်ခြံတွေကို သက်သာပျောက်ကင်းစေတဲ့ Cosrx One step Original clear pad လေးတွေအကြောင်းပါ။ အဆီပြန်တဲ့အသားရေပိုင်ရှင်လေးတွေကတော့ စိတ်ညစ်ကြတာပဲလေ။ အဆီဖုတွေထွက် ဒီကြားထဲ ဝက်ခြံလေးတွေကလည်း စစ်ကူထွက်ပေးလိုက်သေးတယ်။ ပျောက်သွားလိုက်ပြန်ပေါ်လာလိုက်နဲ့ စိတ်ညစ်ဖို့အကောင်းဆုံးပါပဲ။ ဒီ clear pad လေးတွေကတော့ ပလပ်စတစ်ဘူးကြီးထဲမှာ cotton pad လေးတွေကို အထပ်ထပ်ထပ်ထားပြီးတော့ toner အရည်လေးတွေလည်း ပါပြီးသားဆိုတော့ဘာလိုသေးလဲ။ အဆင်သင့်လေးထုတ်သုံးပေးရုံပဲလေ။ Cotton pad တွေ ထပ်သုံးစရာမလိုတော့ အလုပ်လည်းမရှုပ်တော့ဘူးပေါ့။ အသဲတို့ပျင်းကြတယ်ဆိုတာ သိနေတယ်လေ ဟိဟိစတာပါ?\nဒီ pad လေးတွေကို toner အနေနဲ့သုံးပေးရတာပါ။ မိတ်ကပ်ဖျက်သလိုသုံးရတာမဟုတ်ပါဘူးနော်။ မျက်နှာသစ်ပြီးတာနဲ့ သုံးပေးလိုက်ရုံပါပဲ။\nဘူး တစ်ဘူးမှာ အချပ်ရေ ၇၀ ပါတာမို့ တစ်နေ့တစ်ခုနဲ့ သုံးရင်တောင်နှစ်လနီးပါးလောက်သုံးလို့ရတော့ ok တာပေါ့။ Cotton pad ကလည်း တစ်ဖက်နဲ့တစ်ဖက်အသားမတူပါဘူး။ တစ်ဖက်က ချောချောလေးဖြစ်ပြီးတော့ နောက်တစ်ဖက်ကတော့ အဖုလေးတွေနဲ့ပါ။ အဖုလေးတွေဘက်ကို အရင်ဆုံးသုံးပေးလိုက်ရမှာပါ။ မျက်နှာမှာရှိတဲ့ cleanser နဲ့သစ်ပြီးတော့ကျန်နေသေးတဲ့ အညစ်အကြေးတွေကို ပါသန့်စင်စေတာပေါ့။ အဆီဖုလေးတွေရှိတဲ့နေရာကို ပိုသုံးပေးပါ။ ပြီးရင်တော့ ပြောင်ချောနေတဲ့ဘက်လေးနဲ့ လိုက်သုတ်ပေးလိုက်ပါ။ အဲ့ဒါဆိုရင်တော့ မျက်နှာလေးကို ၂ ခါသန့်စင်ပြီးသားဖြစ်သွားစေတာပေါ့။\nခရီးသွားရင်တော့ အဆင်ပြေပေမယ့် ဘူးကနည်းနည်းလေးကြီးနေပါတယ်။ cotton pad လေးတွေကလည်း ပုံမှန်ထက်ကြီးနေလို့ နှစ်ခြမ်းညှပ်သုံးရင် ပိုအဆင်ပြေနိုင်ပါတယ်နော်။ အဲ့တော့ အချပ် ၁၄၀ ဖြစ်သွားတော့ budget ဖြစ်ပြီလေ။ အကြံပိုင်ချက်\nစျေးနှုန်းကတော့ အချပ်ရေ ၇၀ ပါတဲ့ တစ်ဘူးကို ၂၂၀၀၀ လောက်ရှိပါတယ်။ စျေးကတော့ အနည်းငယ်ကွာခြားမှုရှိနိုင်ပါတယ်နော်။\nအဆီဖုထွက်တဲ့သူလေးတွေ စမ်းသုံးကြည့်လိုက်ကြဉီးနော်။ နောက်ထပ်လည်း cosrx ရဲ့ နာမည်ကြီးတဲ့ ပစ္စည်းလေးတွေကို ပြောပြပေးဉီးမှာမို့ cosmeticmyanmar page လေးကို like လုပ်ထားဖို့ မမေ့နဲ့ဉီးနော်။\nTags: aceneclear padcosrx


Xinhua Myanmar - အမေရိကန်နိုင်ငံ ဗာဂျီးနီးယားကမ်းခြေ၌ ပစ်ခတ်မှုဖြစ်ပွား ၂ ဦးသေဆုံး ၊ ၈ ဦးဒဏ်ရာရ\nအမေရိကန်နိုင်ငံ လာစ်ဗီးဂတ်စ်မြို့ရှိ သေနတ်အရောင်းဆိုင်တစ်ခုတွင် ပစ္စတိုသေနတ်များ ပြသထားသည်ကို ၂၀၁၇ ခုနှစ် အောက်တိုဘာ ၄ ရက်က တွေ့ရစဉ်(ဆင်ဟွာ) North America\nတစ်ဦးမှာ ရဲတပ်ဖွဲ့၏ ပစ်ခတ်မှုကြောင့် သေဆုံးခြင်းဖြစ်ပြီး နောက်အမျိုးသမီးတစ်ဦးမှာ အခြားပစ်ခတ်မှုတစ်ခုတွင် သေဆုံးသွားခြင်းဖြစ်ကြောင်း ဗာဂျီးနီးယားကမ်းခြေရဲတပ်ဖွဲ့၏ ထုတ်ပြန်ချက် အရ သိရသည်။\nရဲအရာရှိတစ်ဦးမှာလည်း ကားတိုက်ခံရသဖြင့် ဒဏ်ရာများရရှိသွားကြောင်း ၊ သို့သော် အသက်အန္တရာယ်စိုးရိမ်ဖွယ်မရှိကြောင်း သိရသည်။“ ခင်ဗျားတို့မြင်တဲ့အတိုင်းပဲ ကျွန်တော်တို့မှာ သိပ်ကိုပရမ်းပတာဖြစ်နေတယ် ၊ ကမ်းခြေမှာ သိပ်ကို ဝရုန်းသုန်းကာ ဖြစ်တဲ့ ညတစ်ညပါပဲ ” “ ရာဇဝတ်မှုတွေက အများကြီးပဲပေါ့”ဟု ရဲတပ်ဖွဲ့အကြီးအကဲ Paul Neudigate က ဆိုသည်။\nဒဏ်ရာရရှိခဲ့သူ ၈ ဦးစလုံးကို ဆေးရုံသို့ ပို့ဆောင်ပေးခဲ့ပြီး သေနတ်ဒဏ်ရာများကြောင့် အသက်အန္တရာယ်စိုးရိမ်ဖွယ်ခြိမ်းခြောက်မှုရှိကြောင်း Fox News သတင်းက ဖော်ပြခဲ့သည်။\nအခင်းဖြစ်မှုများကြောင့် လူများစွာကို ရဲအချုပ်ခန်းတွင် ဖမ်းဆီးထိန်းသိမ်းထားပြီး ရဲတပ်ဖွဲ့က စစ်ဆေးမေးမြန်းမှုများ ပြုလုပ်လျက်ရှိကြောင်းလည်း သတင်းက ဆိုသည်။\nပစ်ခတ်မှုနှင့်ပတ်သက်၍ အခင်းဖြစ်အကြောင်းအရာ သို့မဟုတ် ဒဏ်ရာရရှိမှု အသေးစိတ်အခြေအနေကို ရဲတပ်ဖွဲ့က ထုတ်ဖော်ပြောကြားခဲ့ခြင်းမရှိကြောင်း သိရသည်။(Xinhua)\n2 killed, 8 injured in shootings in U.S. Virginia Beach\nWASHINGTON, March 27 (Xinhua) -- Two people were killed and eight were injured in at least two shootings on Friday night on Virginia Beach's oceanfront in the eastern U.S. state of Virginia, authorities said Saturday.\nOne person was killed by police and the other,awoman, was killed inaseparate shooting, according toastatement from the Virginia Beach Police Department.\nA police officer was also hit byacar with injuries that were not life-threatening.\n"What you can see is we haveavery chaotic incident,avery chaotic night in the Beach," police Chief Paul Neudigate said, "Many different crime scenes."\nThe eight injured were all transported to hospitals with gunshot wounds ranging from serious to life-threatening,aFox News report said.\nSeveral people were in police custody, being questioned by police, said the report.\nPolice did not offeramotive for the shootings or provide details on the conditions of those injured. Enditem\nPhoto taken on Oct. 4, 2017 shows firearms on sale inagun shop in Las Vegas, the United States. (Xinhua/Wang Ying)\nPrevious Article တောင်ကယ်လီဖိုးနီးယားတွင် ပစ်ခတ်မှုဖြစ်ပွားရာ အနည်းဆုံး လူ ၄ ဦးသေဆုံး\nNext Article ဘိုင်ဒန်က ကော်လိုရာဒိုပစ်ခတ်မှုအား ပြစ်တင်ရှုတ်ချ ၊ လက်နက်ကိုင်ဆောင်ခွင့်ပြုပြင်ပြောင်းလဲရေးဥပဒေကြမ်းကို အတည်ပြုရန် လွှတ်တော်အားတိုက်တွန်း